Rayuan Najib terhadap sabitan, hukuman kes SRC ditangguh

PUTRAJAYA, 20 Jamadilakhir 1442H, Selasa – Rayuan bekas Perdana Menteri Datuk Seri Najib Tun Razak terhadap sabitan dan hukuman penjara 12 tahun dan denda RM210 juta atas kesalahan menyeleweng RM42 juta dana SRC International Sdn Bhd tidak akan didengar pada 15 Februari ini.

Salah seorang peguamnya, Muhammad Farhan Muhammad Shafee memaklumkan pemberita melalui mesej aplikasi WhatsApp bahawa prosiding rayuan yang ditetapkan pada tarikh itu sebelum ini telah dilapangkan.

Rayuan itu ditetapkan untuk pengurusan kes hari ini di hadapan Timbalan Pendaftar Mahkamah Rayuan Darmafikri Abu Adam dan N. Kanageswari.

Menurut sumber, pengurusan kes itu akan disambung esok bagi menetapkan tarikh pendengaran baharu dan pengemukaan hujah.

Bernama difahamkan prosiding rayuan itu tidak akan diteruskan pada 15 Februari ini berikutan lanjutan Perintah Kawalan Pergerakan (PKP) serta pindaan nota prosiding.

Peguam Tan Sri Muhammad Shafee Abdullah dan Nur Syahirah Hanapiah yang juga mewakili Najib menghadiri prosiding pengurusan kes itu manakala pihak pendakwaan diwakili Timbalan Pendakwa Raya Mohd Ashrof Adrin Kamarul.

Pada 1 Oktober lepas, mahkamah menetapkan 12 hari bermula 15 hingga 18 Feb, 22 hingga 25 Feb dan 1 hingga 4 Mac depan untuk pendengaran rayuan berkenaan.

Najib mengemukakan 307 alasan dalam petisyen rayuannya supaya beliau dibebaskan daripada tuduhan itu.

Pada 30 Julai, Najib memfailkan notis rayuan terhadap sabitan dan hukuman yang dijatuhkan Mahkamah Tinggi selepas mendapati beliau bersalah atas tujuh tuduhan pecah amanah (CBT), pengubahan wang haram dan penyalahgunaan kedudukan yang melibatkan RM42 juta dana SRC.

Dua hari sebelum itu, ahli Parlimen Pekan itu dijatuhi hukuman penjara 10 tahun bagi setiap tiga kes CBT dan masing-masing tiga kes pengubahan wang haram manakala penjara 12 tahun dan didenda RM210 juta, jika tidak dipenjara lima tahun, dalam kes penyalahgunaan kedudukan.

Bagaimanapun, Najib hanya perlu menjalani hukuman penjara 12 tahun selepas hakim memerintahkan hukuman itu berjalan serentak.

Najib kini bebas atas ikat jamin RM2 juta dengan dua penjamin sementara menunggu rayuannya selesai. – Bernama


Rakyat Sabah, Sarawak hebat, titah Agong

SIBU, 26 Safar 1445H, Selasa – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menyifatkan rakyat di Sabah dan Sarawak sangat hebat kerana setia menunggu untuk menyambut ketibaan konvoi Kembara Kenali Borneo yang diketuai Seri Paduka Baginda.

Seri Paduka Baginda bertitah sepanjang perjalanan kira-kira 1,700 kilometer dari Tawau pada 3 September lepas sehingga ke Bandar Sibu, rakyat di kedua-dua negeri di Borneo itu telah hadir beramai-ramai untuk menyambut rombongan konvoi berkenaan.

“Saya telah sampai ke Sibu hari ini rasa cukup terharu, dari hati ikhlas saya tak terkata lagi memang terbukti rakyat Borneo ini cukup-cukup hebat sekali kerana sanggup menunggu kita dengan isteri dan keluarga saya,” titah baginda semasa majlis santapan di Dewan MUC di Kampung Bandong di sini malam tadi.

Al-Sultan Abdullah bertitah baginda tidak dapat berhenti untuk bersalaman dengan semua rakyat yang menunggu di sepanjang perjalanan konvoi, namun hanya dapat memberikan lambaian kepada rakyat sebagai penghargaaan terhadap sambutan mereka.

“Begitu ramai yang menunggu tadi, kita tidak kesampaian untuk bersalam sekadar melambai sahaja. Saya harap lambaian itu akan terus kekal dalam hati kita…dalam ingatan kita,” titah Seri Paduka Baginda.

Majlis santapan turut dihadiri Timbalan Perdana Menteri, Datuk Seri Fadillah Yusof, Premier Sarawak, Tan Sri Abang Johari Tun Openg, Menteri Pelancongan, Seni dan Budaya, Datuk Seri Tiong King Sing dan Menteri Perpaduan Negara, Datuk Aaron Ago Dagang.

Majlis itu turut diserikan dengan persembahan kebudayaan dan nyanyian daripada masyarakat setempat di sini.

Seri Paduka Baginda berdua akan meneruskan Kembara Kenali Borneo esok dengan santapan pagi di Pasar Sentral Sibu dan melawat di sekitar pasar basah terbesar Malaysia itu, sebelum berangkat ke Sri Aman dan seterusnya ke Kuching.

Berangkat sama dalam Kembara Kenali Borneo di Sarawak ialah paduka anakanda Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah, Tengku Panglima Raja Kolonel, Tengku Amir Nasser Ibrahim Shah dan Tengku Ahmad Ismail Mu’adzam Shah.

Kembara Kenali Borneo untuk merealisasikan impian Al-Sultan Abdullah dan Tunku Azizah Aminah Maimunah Iskandariah mendekati rakyat di Sabah dan Sarawak, mengakhiri pengembaraan di Sabah pada 7 September lepas sebelum memasuki Sarawak melalui Brunei.

Penjelajahan sejak 3 hingga 13 September itu, bermula dari Tawau, Sabah dan akan berakhir di Telok Melano di selatan Sarawak, melibatkan perjalanan jarak sejauh 2,154 km menelusuri Lebuhraya Pan Borneo yang menghubungkan Sabah, Sarawak serta Brunei. – Bernama


PDRM masih siasat Datuk, Tan Sri disyaki dalang kartel dadah

KUALA LUMPUR, 25 Rejab 1442H, Selasa – Tiga individu bergelar Tan Sri dan Datuk disyaki dalang utama kartel dadah antarabangsa yang berpangkalan di negara ini masih dalam siasatan Polis Diraja Malaysia (PDRM)

Pengarah Jabatan Siasatan Jenayah Narkotik (JSJN) Bukit Aman Datuk Razarudin Husain berkata, siasatan dilakukan termasuk mengenal pasti sejauh mana pembabitan orang kenamaan berkenaan.

“Siasatan menyeluruh akan dibuat dan saya akan memastikan keadilan.

“Dalam menjalankan siasatan, kita perlu lihat segala aspek termasuk sama ada mereka benar-benar terbabit atau sebaliknya,” katanya seperti dilapor Harian Metro.

Terdahulu, media melaporkan seorang individu bergelar Tan Sri dan dua Datuk adalah dalang utama aktiviti pengedaran kokain di negara ini sejak empat tahun lalu.

Kegiatan mereka sukar dihidu sebelum ini selepas hanya mempamerkan kehidupan seharian dengan terbabit dalam perniagaan sektor perhotelan, perkapalan, pengangkutan dan pembuatan besi.

Sebaliknya, aktiviti yang menjana kehidupan mewah mereka itu adalah hasil daripada penyeludupan dan pengedaran kokain.


Gempa bumi 6.7 skala Richter gegar Taiwan

TAIPEI, 20 Syaaban 1443H, Rabu – Gempa bumi berukuran 6.7 skala Richter menggegarkan pantai Taiwan awal Rabu, namun tiada kecederaan atau kerosakan besar dilaporkan.

Taiwan tidak mengeluarkan amaran tsunami melainkan gegaran gempa itu mencatatkan magnitud lebih 7.0.

Tinjauan Geologi Amerika Syarikat (AS) menurunkan taraf gegaran daripada anggaran awal iaitu 6.9 magnitud kepada 6.6 magnitud, dan kemudian naik semula kepada 6.7 magnitud.

Agensi itu turut menyemak semula kedalaman gempa daripada 10 kilometer pada awalnya kepada 24 kilometer.

Gempa bumi yang melanda pantai timur Taiwan itu turut dirasai di sebahagian besar pulau berkenaan.

Biro Cuaca Pusat Taiwan berkata, gempa awal berukuran 5.4 magnitud telah berlaku pada 1.06 pagi waktu tempatan.

Ia diikuti dengan gempa 6.6 skala Richter pada 1.41 pagi, dan dua minit kemudian berlaku gegaran susulan berukuran 6.1 magnitud.

Taiwan kerap dilanda gempa bumi kerana terletak berhampiran persimpangan dua plat tektonik.

Kali terakhir Taiwan mengalami gempa bumi dengan magnitud sama adalah pada Januari, apabila gempa bumi 6.2 magnitud melanda pantai timurnya.

Bagaimanapun, tiada laporan kerosakan dan kecederaan.

Pada 2018, gempa bumi berukuran 6.4 magnitud melanda Hualien, kawasan tumpuan pelancong yang menyebabkan 17 orang maut dan 300 cedera. – Agensi


SHMMP Aidilfitri 2022 disambung 4 hari lagi berikutan permintaan tinggi

BANGI, 4 Syawal 1443H, Khamis – Pelaksanaan Skim Harga Maksimum Musim Perayaan (SHMMP) Aidilfitri 2022 akan dilanjutkan empat hari lagi berikutan pemintaan tinggi dan berakhir 10 Mei ini.

Pengarah Bahagian Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP), Azman Adam berkata, SHMMP Aidilfitri 2022 yang bermula 26 April lalu sepatutnya tamat esok, namun dilanjutkan sehingga Selasa depan.

Katanya, langkah itu bagi membolehkan Keluarga Malaysia menikmati kemudahan ditawarkan dan dapat meneruskan tradisi kunjung-mengunjung serta rumah terbuka dalam suasana harmoni.

“Kerajaan memutuskan untuk melanjutkan tempoh SHMMP Aidilfitri 2022 selama empat hari lagi bagi memudahkan seluruh Keluarga Malaysia menikmati kemudahan disediakan pada musim perayaan ini.

“Sehingga kini, pihaknya telah memeriksa 6,702 premis perniagaan pada peringkat borong dan runcit sejak pelaksanaan SHMMP Aidilfitri 2022 bermula 26 April lalu.

“Setakat ini, kita mengesan 10 kes kesalahan membabitkan kegagalan mematuhi keperluan tanda harga dan menjual barang kawalan melebihi harga maksimum,” katanya dalam kenyataan, hari ini.

Selain itu, Azman berkata, penentuan harga maksimum ayam dan telur akan terus berkuat kuasa sehingga 5 Jun akan datang.

Malah, katanya, tindakan tegas akan diambil terhadap mana-mana pihak yang gagal mematuhi peraturan di bawah skim ini.


PERKASA Kedah buat laporan polis kenyataan rasis Guang Yik

ALOR SETAR, 24 Rejab 1444H, Rabu – Pertubuhan PERKASA bahagian Kedah membuat laporan polis susulan kenyataan berbaur perkauman yang dikeluarkan bekas pemain badminton pelapis percubaan negara, Bong Guang Yik, baru-baru ini.

Ketua Penerangannya, Azrol Mansor berkata, pihaknya mengecam segala kenyataan yang berunsur rasisme atau perkauman di negara ini.

“PERKASA Kedah buat laporan supaya pihak polis dapat menjalankan siasatan terperinci kepada mana-mana individu yang telah mengeluarkan kenyataan berunsur rasis dan mencetuskan suasana tidak harmoni di kalangan rakyat Malaysia,” katanya dalam kenyataan, hari ini.

Azrol berkata, pihaknya berharap segala kenyataan seperti ini dapat dihentikan serta merta kerana bimbang mencetuskan kemarahan orang Melayu serta menjadi punca wujudnya pergaduhan di antara kaum di Malaysia.

Baru-baru ini, tular video di media sosial mengenai kenyataan Guang Yik yang berbaur perkauman dan menyentuh isu agama apabila dia mengkritik pengurusan Persatuan Badminton Malaysia (BAM).

Ia mencetuskan kemarahan ramai pihak di  termasuk dikecam legenda perseorangan lelaki negara, Datuk Lee Chong Wei yang menganggap perbuatan itu hanya demi meraih ‘populariti’ semata-mata.

Guang Yik dilaporkan sudah memohon maaf dan menjelaskan dia terdorong untuk berkongsi pendapat mengenai perkembangan semasa badminton di Malaysia, tetapi mengakui sudah melangkaui batas apabila menyentuh soal kaum dan agama.

Dia ketika ini dilaporkan menetap dan berkhidmat sebagai jurulatih badminton di China.


Jangan sebar maklumat palsu pelaksanaan PKP

KOTA BHARU, 26 Jamadilawal 1442H, Ahad – Orang ramai diminta tidak menyebarkan maklumat tidak sahih mengenai spekulasi pelaksanaan semula Perintah Kawalan Pergerakan (PKP), kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata penyebaran maklumat di media-media sosial itu hanya akan menyebabkan perkara luar jangkaan seperti pembelian panik.

“Jangan terpengaruh dengan khabar angin di media sosial, contohnya malam tadi kononnya polis akan mengenakan sekatan jalan raya dan tidak membenarkan orang keluar rumah tetapi sebenarnya tidak berlaku seperti itu.

“Jangan bimbang, esok akan ada pengumuman…selepas pengumuman barulah kita tahu perkara yang sebenarnya, jadi jangan lebih awal daripada pengumuman kita sudah panik dengan menyerbu pasar raya dan sebagainya,” katanya kepada pemberita selepas penyerahan barangan bantuan banjir di Kem 8 Briged di sini.

Beliau berkata kerajaan sentiasa mengambil kira pelbagai aspek dalam pendekatan menangani penularan pandemik COVID-19 termasuk kesihatan dan keperluan aktiviti ekonomi.

Sementara itu, ditanya mengenai penarikan sokongan Ahli Parlimen Machang Datuk Ahmad Jazlan Yaakub terhadap kerajaan Perikatan Nasional (PN), Ismail Sabri berkata perkara itu akan dibincangkan di peringkat Majlis Tertinggi (MT) UMNO.

“Saya hanya tahu perkara ini melalui media. Saya juga tidak tahu sama ada telah dibincangkan di peringkat negeri atau tidak,” kata Naib Presiden UMNO itu.

Semalam, Ahmad Jazlan yang juga Pengerusi Badan Perhubungan UMNO Kelantan mengumumkan menarik diri daripada menyokong kerajaan PN.

Terdahulu, Ismail Sabri yang juga Menteri Pertahanan tiba di sini dengan pesawat A400M TUDM bagi tinjauan pelaksanaan Operasi Murni untuk mangsa banjir serta meninjau keadaan banjir di Jajahan Pasir Mas.

Pesawat berkenaan yang berlepas dari Pangkalan Udara Subang dan mendarat di Lapangan Terbang Sultan Ismail Petra, Kota Bharu turut membawa barangan bantuan untuk mangsa banjir negeri Kelantan, bernilai kira-kira RM100,000 yang disumbangkan Kementerian Pertahanan.

Ismail Sabri seterusnya menyerahkan bantuan itu yang antaranya tilam, bantal, selimut, baju sejuk dan kain kepada wakil mangsa banjir pada satu majlis di Kem 8 Briged, Pengkalan Chepa di sini.

Hadir sama Panglima Tentera Darat Jen Tan Sri Zamrose Mohd Zain dan Panglima 8 Briged Brig Jen Zamsari Abu Hasan. – Bernama


Respon ADUN DAP kes ceroboh tanah nampak bodoh, menjengkelkan

BANGI, 9 Jamadilawal 1442H, Khamis – Tindakan wakil rakyat parti tamak haloba, DAP yang kononnya cuba menjadi ‘hero’ mempertahankan 204 penceroboh tanah kerajaan di Raub, dilihat bodoh dan menjengkelkan.

Semalam, Ahli Dewan Undangan Negeri (ADUN) Tras, Chow Yu Hui menyifatkan keputusan Mahkamah Tinggi Kuantan menolak semakan kehakiman difailkan 204 pekebun durian Raub, sebagai mengecewakan.

“Hak masuk (ke tanah kebun) tidak diberikan, kami semua rasa hampa,” katanya.

Namun, ADUN DAP itu berkata, usaha mereka tidak akan terhenti setakat ini, bahkan pihaknya akan membuat rayuan.

Menyifatkan kenyataan itu dangkal, Ahli Jawatankuasa Cawangan Ikatan Muslimin Malaysia (ISMA) Kemaman, M Firdaus Muhammad berkata, kekecewaan itu tidak sepatutnya dinyatakan oleh seorang wakil rakyat yang bersumpah taat setia menjunjung Perlembagaan.

Katanya, Yu Hui yang sudah bersumpah memelihara Perlembagaan, pada masa sama boleh membela pesalah undang-undang negara.

“Memang sepatutnya tugas mereka memastikan rakyat terbela, tetapi tidak sampai membela setiap kesalahan mereka.

“Apatah lagi, kesalahan pencerobohan ini adalah satu kesalahan yang sangat besar,” katanya dalam kenyataan, hari ini.

Justeru, beliau menyarankan DAP supaya ‘sekolahkan’ setiap ahli parti itu, khususnya dalam perkara asas seperti ini.

“Tidak perlu bekerja keras dilihat ‘hero’ rakyat untuk situasi begini, kerana ia lebih kelihatan bodoh dan menjengkelkan,” katanya.

Terdahulu, mahkamah menolak permohonan 204 pekebun haram durian Musang King di Raub untuk mendapatkan kebenaran semakan kehakiman terhadap notis arahan pengosongan tanah yang dikeluarkan kerajaan negeri.

Mahkamah memberikan dua alasan dalam menolak permohonan plaintif, iaitu pekebun tidak seharusnya membuat permohonan kebenaran semakan kehakiman kerana notis pengosongan yang dikeluarkan pentadbir tanah, bukanlah satu keputusan atau tindakan yang boleh disemak di mahkamah.

Selain itu, mahkamah juga mendapati pekebun ialah penceroboh di tanah berkenaan, justeru sebagai pihak yang menceroboh, mereka tidak mempunyai locus standi (hak di sisi undang-undang) untuk memfailkan permohonan semakan kehakiman.


Usul pemilihan Timbalan Speaker fokus Dewan Rakyat hari ini

KUALA LUMPUR, 7 Safar 1443H, Selasa – Pemilihan Timbalan Yang Dipertua Dewan Rakyat yang baharu adalah antara tumpuan persidangan Parlimen hari ini.

Pemilihan jawatan yang dikosongkan Datuk Seri Azalina Othman Said itu mendahului senarai usul Aturan Urusan Mesyuarat dan Usul-usul pada persidangan Penggal Keempat Parlimen Ke-14 yang berlangsung selama 17 hari mulai semalam.

Usul itu dibuat susulan Azalina yang merupakan Ahli Parlimen Pengerang, meletak jawatan pada 23 Ogos.

Timbalan Yang Dipertua Dewan Rakyat Datuk Mohd Rashid Hasnon pada Ahad memaklumkan kepada Bernama, nama calon daripada blok pembangkang dan kerajaan telah diterima dan sekiranya terdapat lebih daripada seorang calon, undi belah bahagian akan dijalankan.

Setakat ini dua nama disebut-sebut bakal dicalonkan iaitu Ahli Parlimen Pontian Datuk Seri Ahmad Maslan yang merupakan calon blok kerajaan dan Ahli Parlimen Teluk Intan Nga Kor Ming calon Pakatan Harapan (PH).

Menurut Aturan Urusan Mesyuarat persidangan Dewan Rakyat yang bermula 10 pagi itu, akan dimulakan dengan sesi Waktu Pertanyaan-pertanyaan Menteri disusuli sesi Pertanyaan-pertanyaan bagi Jawab Lisan sebelum diteruskan dengan usul menjunjung kasih dan perbahasan Titah Diraja.

Persoalan sama ada kerajaan akan menyemak semula dasar program ‘Malaysia My Second Home’ (MM2H) dan industri ekonomi berkaitan terhadap syarat-syarat baharu program itu, merupakan antara tumpuan pada sesi Waktu Pertanyaan-pertanyaan Menteri.

Turut dibangkitkan adalah soalan berkaitan sasaran kerajaan bagi mencapai tahap penyediaan katil hospital yang lebih tinggi untuk kemudahan kesihatan lebih selesa dan mengenai kadar pengangguran rakyat sehingga Ogos tahun ini.

Mesyuarat Penggal Keempat Parlimen ke-14 pada Selasa adalah mesyuarat pertama di bawah kerajaan pimpinan Perdana Menteri Datuk Seri Ismail Sabri Yaakob.

Istiadat pembukaan Parlimen yang berlangsung semalam disempurnakan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah. – Bernama


Dong Zong biadab mahu kerajaan iktiraf UEC meski lebur jati diri

BANGI, 9 Zulhijjah 1441H, Khamis – Pertubuhan radikal Cina – Dong Zong yang tetap konsisten dengan pendirian mereka mahu kerajaan mengiktiraf Sijil Peperiksaan Bersepadu (UEC) kelihatan amat biadab.

Yang Dipertua Ikatan Muslimin Malaysia (ISMA) Kangar, Noorzamri Ibrahim menyifatkan, tindakan berkenaan adalah satu bentuk pencabulan terhadap kedaulatan negara dan keluhuran Perlembagaan.

Kesal dengan perkara itu, beliau turut mempersoalkan kaedah sesuai untuk memupuk semangat cintakan tanah air, sekiranya peperiksaan yang berasaskan acuan sistem pendidikan negara asing itu diiktiraf.

“Hakikat sungguh janggal apabila negara ini masih mempunyai sistem pendidikan terpisah antara kaum yang dilahirkan melalui sistem persekolahan vernakular di zaman penjajah walaupun sudah merdeka.

“Sistem vernakular yang mempertahankan identiti bangsa asal dengan perantaraan bahasa ibunda merupakan sistem yang direstui penjajah, kerana sangat membantu usaha mereka untuk terus berkuasa dan mengekalkan pengaruh dengan melemahkan perpaduan antara rakyat berbilang kaum,” katanya.

Pada masa sama, Noorzamri berkata, dasar UEC yang dilahirkan itu bukan sahaja akan meleburkan jati diri dan keagungan sejarah, malah turut akan mengakibatkan generasi muda buta sejarah dan lupa asal-usul mereka.

Malah, katanya, tuntutan terhadap kaligrafi selain Jawi hanya akan menggalakkan sifat dengki serta usaha berterusan untuk mencabar identiti dan sejarah asal-usul negara ini, selain Perlembagaan yang mengiktiraf bahasa Melayu sebagai bahasa Kebangsaan.

Terdahulu, memetik laporan akhbar berbahasa Cina, Orientaldaily, Mesyuarat Agung Dong Zong meluluskan tujuh resolusi yang mana antaranya termasuk menuntut pengenalan tulisan Jawi di sekolah dilaksanakan seiring dengan pengenalan seni kaligrafi kaum lain.

Manakala, enam lagi resolusi lain yang diluluskan adalah mengenai semakan semula Akta Pendidikan 1996, menubuhkan jawatankuasa pemantau pendidikan serta penyaluran peruntukan secara adil kepada semua jenis aliran pendidikan.

Pertubuhan pendesak itu turut menuntut kerajaan menyegerakan pengiktirafan UEC, mengembalikan status perundangan Sekolah Menengah Jenis Kebangsaan (SMJK) dan pengecualian cukai tambahan ke atas pertubuhan tidak berasaskan keuntungan dan institusi pendidikan persendirian.

UEC adalah silibus sekolah persendirian Cina yang mana sukatan pelajarannya diambil dari Taiwan.

Pengiktirafan UEC bercanggah dengan Dasar Pendidikan dan Akta Pendidikan 1996.


Menjadi mulia dengan al-Quran

ANDAI kita ingin menjadi orang yang terbaik di sisi Rasulullah ﷺ, maka pelajarilah al-Quran dan ajarkan ilmu al-Quran kepada orang lain. Perkara ini disebutkan oleh Rasulullah ﷺ dalam sabdanya:

خَيْرُكُمْ مَنْ تَعَلَّمَ القُرْآنَ وَعَلَّمَهُ
“Sebaik-baik kamu adalah yang belajar al-Quran dan mengajarkannya (kepada orang lain)” (HR al-Tirmizi)

2. Tahukah kita tentang kisah seorang Tabi’i bernama Abu Abdul Rahman al-Sullami? Beliau adalah Tabi’i yang benar-benar mengamalkan hadis yang diungkapkan oleh Baginda Nabi di atas. Beliau menjadi guru al-Quran sejak dari zaman pemerintahan Saidina Uthman sehinggalah pada zaman al-Hajjaj ibn Yusuf al-Thaqafi. Dan beliau menegaskan:

وَذَاكَ الَّذِي أَقْعَدَنِي مَقْعدِي هَذَا
Dan hadis inilah yang menyebabkan aku duduk di tempatku ini (selama ini).

3. Tahukah kita bahawa Saidina Abu Musa al-Asy’ari konsisten mengajarkan al-Quran sekalipun setelah dilantik menjadi Gaboner Basrah? Perkara ini direkodkan oleh Ibn Sa’ad yang menyebutkan bahawa Abu Musa mengirim wakilnya untuk menghantar laporan kepada Saidina Umar yang menjadi Khalifah ketika itu. Lalu Umar bertanya kepada wakil datang bertemu dengannya itu:

كيف تَرَكْتَ الأَشْعَرِيَّ؟ فقلتُ له: تَرَكْتُهُ يُعَلِّمُ الناس القرآن
“Bagaimana engkau meninggalkan Abu Musa al-Asy’ari (Gabenor Basrah) (ketika engkau bertolak tadi)? Wakil itu menjawab: Aku tinggalkan beliau dalam keadaan beliau mengajarkan al-Quran kepada manusia. (Ibn Sa’ad)

4. Oleh yang demikian, pelajarilah al-Quran dan ajarilah al-Quran kepada orang lain. Paling kurang, ajarkan kepada anak-anak kita membaca al-Quran. Kita akan menjadi mulia dengan mengajar al-Quran dan mengamalkannya.

Semoga Allah membimbing kita.

Dr Ahmad Sanusi Azmi

Artikel ini telah disiarkan terlebih dahulu di Facebook penulis.


Perkemas undang-undang sedia bendung aktiviti ‘sugaring’

BANGI, 4 Rejab 1442H, Selasa – Undang-undang sedia ada perlu dikemas kini sebagai langkah pencegahan supaya aktiviti perkhidmatan temu janji atau percintaan dalam talian, Sugarbook dapat dibendung.

Ini kerana, kelompongan undang-undang dapat dilihat menerusi Akta Komunikasi dan Multimedia 1998 yang menyatakan bahawa perkhidmatan atau aplikasi atas talian sendiri bukanlah suatu kesalahan.

Maka, tidak hairanlah pengasasnya, Darren Chan berani mengatakan bahawa ‘sugar baby’ bukan pekerja seks yang menyalahi undang-undang, menurut Unit Kajian dan Informasi Persatuan Beliau Islam Nasional (PEMBINA), Khidir Institute.

“Jika kita melihat dalam konteks Kanun Keseksaan, Seksyen 372 hanya melarang aktiviti pelacuran tanpa menekankan isu perkhidmatan pasangan yang menawarkan hubungan seks antara pasangan.

“Bagaimanapun, kesalahan membenarkan kandungan yang tidak sesuai boleh didakwa di atas akta ini,” katanya.

Berdasarkan fakta itu, Khidir Institute berkata, masyarakat boleh mendakwa kandungan yang ada di dalam laman web Sugarbook sebagai kandungan tidak sesuai, tetapi tidak boleh mendakwa pengasasnya melakukan kesalahan atas nama laman web berkenaan.

Sebelum ini, media melaporkan Malaysia diletakkan pada kedudukan ketiga tertinggi di Asia di belakang India dan Indonesia bagi negara yang mempunyai bilangan ‘sugar daddy’ paling ramai melalui aplikasi Sugarbook.

Aplikasi berkenaan didakwa menyediakan platform untuk mencari perempuan simpanan atau lebih dikenali sebagai ‘sugar baby’.

Lebih mengejutkan ramai pihak apabila Sugarbook melaporkan pendaftaran pelajar sehingga 40 peratus untuk menjadi ‘sugar baby’ sejak Januari lalu, atas alasan kononnya krisis kewangan yang dialami.

Ia juga mendedahkan seramai 12,705 pelajar terdiri daripada penuntut Institut Pengajian Tinggi (IPT) di Lembah Klang, termasuk dua universiti awam, berdaftar dengan platform itu.

Susulan pendedahan itu, Suruhanjaya Komunikasi dan Multimedia (SKMM) telah mengambil tindakan menyekat akses ke laman sesawang Sugarbook.

BACA PENUH ULASAN KHIDIR INSTITUTE BERKAITAN ISU SUGARBOOK DI ARTIKEL KHAS ISMAWEB.NET


Kes nadir bumi: Saifuddin dakwa Sanusi terima surat kompaun RM500,000

GURUN, 27 Zulhijjah 1444H, Ahad – Menteri Dalam Negeri, Datuk Seri Saifuddin Nasution Ismail meminta penjelasan Datuk Seri Muhammad Sanusi Md Nor sama ada Menteri Besar Kedah itu telah menerima surat kompaun berjumlah RM500,000 berhubung dakwaan berlaku kecurian nadir bumi di Kampung Chong, Sik.

“Saya nak tanya Sanusi, sebagai Menteri Besar kamu juga Pengerusi MBI (Perbadanan Menteri Besar Kedah), saya nak tanya ada tak dapat surat daripada Datuk Fauzi Mustaffa Pengarah Tanah dan Galian Kedah pada hujung tahun lepas, surat yang mengkehendaki MBI membayar kompaun RM500,000 kerana mencuri nadir bumi di Kampung Chong, Sik.

“Kamu Menteri Besar, kamu Pengerusi MBI, kamu dapat kompaun, surat itu bertarikh 4 Oktober 2022 bersamaan 8 Rabiulawal dialamatkan kepada Pengerusi MBI, kompaun di bawah Seksyen 246 Kanun Tanah Negara 1965, kejadian 2.30 petang pada 24 September kejadian curi nadir bumi di Kampung Chong, Mukim Sik, Kedah,” katanya.

Ketua Setiausaha Pakatan Harapan itu berkata demikian ketika berucap pada Jelajah Perpaduan MADANI Peringkat Negeri Kedah dan Pelancaran Jentera Perpaduan Kedah di Guar Chempedak malam tadi.

Turut hadir Perdana Menteri Datuk Seri Anwar Ibrahim, Timbalan Perdana Menteri yang juga Presiden UMNO Datuk Seri Dr Ahmad Zahid Hamidi dan Presiden Amanah Datuk Seri Mohamad Sabu.

Saifuddin juga berkata, apa yang didedahkan beliau hanyalah permulaan dan akan ada lagi siri pendedahan dengan dokumen lengkap berhubung perkara itu.

“Kita percaya rakyat Kedah cerdik, jangan pernah pandang rendah kebjiaksanaan rakyat Kedah, yang ini yakinlah kita akan turun dan terangkan dengan elok dalam siri penerangan kita, mudah-mudahan paling kurang 19 kerusi Dewan Undangan Negeri (pada pilihan raya negeri) akan jadi kenyataan,” katanya. – Bernama


Israel tahan 8 penduduk Palestin di Tebing Barat

TEBING BARAT, 7 Muharram 1443H, Isnin – Sekurang-kurangnya lapan rakyat Palestin di beberapa kawasan Tebing Barat ditahan pasukan penjajah Israel awal hari ini, menurut sumber keselamatan.

Difahamkan, rejim Israel telah menangkap semula seorang bekas tahanan Palestin selepas menceroboh dan menggeledah rumahnya di bandar Tammun, selatan Tubas.

Tindakan itu mencetuskan pertembungan ganas, mengakibatkan tentera Israel menembak dan mencederakan tiga pemuda.

Dalam insiden berasingan, seorang lelaki bersama anaknya ditangkap tentera Israel dalam satu serbuan yang dijalankan di bandar Qusra, selatan daerah Nablus.

Kejadian dipercayai berlaku ketika pasukan Israel menceroboh ke bandar Kafr Qallil dan menahan seorang lelaki Palestin.

Sementara di Tebing Barat, tentera turut menyerbu wilayah Abu Nujaym, di timur Bethlehem yang turut membawa kepada penahanan dua rakyat Palestin.

Rejim itu turut menyerbu kem pelarian Aida dan menangkap seorang rakyat Palestin serta menggeledah beberapa rumah.

Serbuan sama turut dibuat di kawasan bandar Hebron, Jabal al-Rahma yang turut menahan seorang penduduk Palestin. – Agensi


UMNO dan PAS Selangor teruskan MN

BANGI, 20 Jamadilakhir 1443H, Ahad – UMNO Selangor akan meneruskan kerjasama dengan PAS menerusi Muafakat Nasional (MN).

Perkara tersebut ditegaskan Pengerusi Badan Perhubungan UMNO Selangor, Tan Sri Noh Omar sambil menjelaskan PAS dan UMNO Selangor kini berada di blok pembangkang.

Keadaan tersebut tegasnya, menghalang pihaknya mengikuti langkah UMNO Kelantan.

“Kami di Selangor berbeza sikit dengan negeri lain, sebab di Selangor UMNO dan PAS adalah sama-sama pembangkang.

“Kalau kita kaji sejarah penubuhan MN, ia ditubuhkan ketika UUMNO jadi pembangkang di Parlimen termasuk juga PAS.

“Jadi apabila sama-sama jadi pembangkang, suara kita sama,” katanya seperti dipetik portal tempatan, hari ini.

Noh dalam masa sama menegaskan, sehingga kini perjalalanan MN di negeri ini masih berjalan lancar dan diteruskan seperti biasa.

Malah, beliau menegaskan, masih berpegang kepada keputusan usul yang dibuat oleh Perhimpunan Agung UMNO (PAU) untuk mempertingkatkan kerjasama dalam MN.

“Walau apa pun, kita ada ketua parti dan akhirnya keputusan itu dibuat kena bersama-sama,” katanya.

Semalam, UMNO Kelantan membuat keputusan untuk tidak lagi bersama dengan PAS negeri menerusi MN berkuat kuasa serta-merta.

Pengerusi Badan Perhubungan UMNO Kelantan, Datuk Ahmad Jazlan Yaakub berkata, keputusan tersebut dibuat selepas pertemuan antara Biro Politik UMNO Kelantan dan Dewan Harian PAS Kelantan gagal mencari kata putus berhubung kerjasama kedua-dua parti dalam MN.


COVID-19: EU tarik balik larangan perjalanan 7 negara

BRUSSELS, 3 Jamadilawal 1442H, Jumaat – Negara Kesatuan Eropah (EU) mula membuka semula sempadannya untuk beberapa negara selepas ia ditutup ekoran penularan COVID-19 pada Mac lalu.

Menurut laporan Agensi Anadolu, Majlis Eropah telah mengemas kini senarai nama negara dan mengeluarkan versi terbaru, sejak kali terakhir ia dikemas kini 22 Oktober lalu.

Antara negara yang tersenarai ialah Australia, Jepun, New Zealand, Rwanda, Singapura, Korea Selatan dan Thailand.

Sempadan juga akan dibuka untuk China jika negara EU memberikan permit kebenaran perjalanan kepada rakyat negara ini.

Negara yang tidak tersenarai bermakna sekatan perjalanan masih berterusan termasuk United Kingdom, bagaimanapun, senarai itu akan dikemas kini semula berdasarkan situasi semasa COVID-19.

Pada Mac, EU turut mengenakan sekatan perjalanan tidak wajib terhadap 27 negara anggota serta Iceland, Liechtenstein, Norway dan Switzerland untuk mengekang penularan wabak. – Bernama


Kita tunggu Anwar selamatkan Zahid atau tidak

BANGI, 25 Jamadilakhir 1444H, Rabu – Tun Dr Mahathir Mohamad membangkitkan persoalan sama ada Datuk Seri Anwar Ibrahim akan menyelamatkan Datuk Seri Ahmad Zahid Hamidi daripada kes perbicaraan mahkamah.

Pemimpin berusia 98 tahun itu berkata, walaupun sebelum Pilihan Raya Umum ke-15 (PRU15) UMNO mendakwa menolak Anwar dan DAP, tetapi demi menyelamat diri, Zahid sanggup bekerjasama dengan kedua-duanya.

“Anwar terima UMNO dan BN untuk mendapat 30 wakil rakyat BN. Zahid diberi jawatan Timbalan Perdana Menteri.

“Kita akan lihat sama ada Anwar akan selamatkan Zahid dari dibicara atau tidak. Apakah reformasi Anwar termasuk ‘the rule of law’,” katanya dalam satu kenyataan hari ini.

Dalam pada itu, Dr Mahathir mendakwa, prestasi UMNO yang semakin merudum adalah disebabkan presidennya tidak pegang kepada asas perjuangan UMNO iaitu berjuang untuk bangsa, negara dan agama.

“Datuk Seri Abdullah (sekarang Tun) menjadikan UMNO sebagai parti keluarga. Tingkat empat guna UMNO sebagai alat untuk kepentingan diri. Walaupun pada PRU11 UMNO menang besar, tetapi apabila Abdullah utamakan keluarga, BN kalah lima buah negeri. UMNO hanya menang 79 kerusi – 30 kurang dari 2004.

“Pemimpin UMNO bertukar. Sebelum skandal 1MDB, UMNO pulih sedikit dengan kemenangan 88 kerusi dalam PRU13. Tetapi apabila Najib tubuh 1MDB dan seleweng duit serta salah guna kuasa, menjadi wang tunai sebagai raja pun tidak berjaya menarik sokongan orang Melayu. UMNO hanya dapat 54 kerusi,” katanya.

Katanya lagi, Zahid kemudian mengambil alih jawatan Presiden UMNO bagaimanapun beliau juga menghadapi caj rasuah di mahkamah dan sedang dibicara.

“Walaupun UMNO menang di Melaka dan Johor tetapi dalam PRU15 UMNO cuma dapat 26 kerusi. Perjuangan Zahid tertumpu kepada kemungkinan dia didapati bersalah,” katanya.

Dr Mahathir mendakwa, Zahid takut sekiranya beliau tidak menjadi Timbalan Perdana Menteri, Ahli Parlimen Bagan Datuk itu akan didapati bersalah.

“Sebab itu ia tidak benar pertandingan jawatan presiden dan timbalan presiden dalam mesyuarat agong UMNO.

“Dengan itu UMNO terus dikuasai oleh presiden yang sedang dibicara kerana rasuah. Besar kemungkinan dalam PRU kerusi UMNO merosot lagi. Penurunan prestasi UMNO disebabkan presiden-presiden yang menyeleweng. Perlembagaan UMNO memperuntukkan ahli menukar pemimpin.

“Tetapi ahli UMNO ternampak bersedia mengekalkan pemimpin yang sedang dicaj pun. Sekarang Presiden UMNO sedang hadapi caj. Apakah ahli UMNO akan terus sokong UMNO?,” soalnya.


Bekas ADUN Batu Maung didakwa terima rasuah lebih RM11 juta

BUTTERWORTH, 2 Zulhijjah 1442H, Isnin – Bekas Ahli Dewan Undangan Negeri (ADUN) Batu Maung, Datuk Mansor Musa mengaku tidak bersalah di Mahkamah Sesyen di sini hari ini atas 106 pertuduhan pengubahan wang haram bernilai lebih RM11 juta sekitar September 2011 hingga Ogos tahun lalu.

Tertuduh berusia 58 tahun yang juga pengerusi koperasi syarikat hartanah membuat pengakuan itu selepas kesemua pertuduhan dibacakan oleh jurubahasa di hadapan Hakim Norhayati Mohamad Yunus.

Dia didakwa dengan 42 pertuduhan di bawah Seksyen 4 (1) (a) Akta Pencegahan Pengubahan Wang Haram dan Pencegahan Pembiayaan Keganasan 2001 (AMLATFA 2001) dengan hukuman denda maksimum RM5 juta atau penjara tidak melebihi lima tahun, atau kedua-duanya jika sabit kesalahan.

Dia juga didakwa dengan 64 tuduhan di bawah Seksyen 4 (1) (b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFAPUAA 2001).

Jika sabit kesalahan di bawah AMLATFAPUAA 2001, tertuduh boleh dikenakan hukuman penjara maksimum 15 tahun dan denda hingga lima kali hasil daripada kegiatan haram itu atau RM5 juta, mana yang lebih tinggi.

Menurut kertas pertuduhan, tertuduh melibatkan diri dalam pengubahan wang haram iaitu menerima wang dalam bentuk tunai, aset dan saham melalui syarikat yang berbeza.

Pendakwaan diketuai Pengarah Kanan Bahagian Perundangan dan Pendakwaan Suruhanjaya Pencegahan Rasuah Malaysia (SPRM) Datuk Faridz Gohim Abdullah bersama Muhammad Asraf Mohamed Tahir dan Muhamad Azlan Basri manakala tertuduh diwakili peguam Kek Boon Wei dan Helen Ng.

Mahkamah menetapkan jaminan RM500,000 dengan seorang penjamin dan 28 September ini sebagai tarikh sebutan semula untuk serahan dokumen.

Menurut laporan berita, tertuduh, yang merupakan Pengerusi Koperasi Tunas Muda Sungai Ara Bhd dan Ketua UMNO Bayan Baru, juga akan didakwa di Mahkamah Sesyen Kuala Lumpur, Khamis ini. – Bernama


Buktikan pada rakyat, jangan sia-siakan ‘peluang kedua’

Oleh Siti Hafidah Abd Ghaffar

BANGI, 20 Muharram 1443H, Ahad – Anggota Jemaah Kabinet yang diberi ‘peluang kedua’ perlu membuktikan keupayaan mereka menguruskan kementerian masing-masing dengan lebih strategik dan berfokus.

Tindakan itu penting bagi mengembalikan kepercayaan dan keyakinan rakyat terhadap kerajaan sekarang – jika tidak rakyat pasti muak dengan mainan politik yang tidak berkesudahan.

Penganalisis politik, Dr Syed Agil Syed Alsagoff berkata, walaupun usia kerajaan peralihan sebelum Pilihan Raya Umum ke-15 (PRU15) ini tidak lama, namun ia harus memberikan gambaran dan imej dinamik dalam kalangan rakyat.

“Sebab itu Perdana Menteri menyasarkan tempoh 100 hari sebagai indikator awal perubahan dan kemajuan setiap anggota Kabinet ini bagi membuktikan kepada rakyat bahawa kerajaan ini boleh berfungsi dengan cekap dan progresif.

“Pengekalan muka-muka lama ataupun pertukaran portfolio dalam kalangan anggota Kabinet ini juga memberi gambaran bahawa kerajaan sentiasa prihatin terhadap isu-isu yang dibangkitkan oleh rakyat semasa pentadbiran Tan Sri Muhyiddin Yassin.

“Pertukaran portfolio dilihat dapat menguji kewibawaan anggota Kabinet untuk berfungsi dan berkhidmat dengan sebaiknya kepada rakyat dan negara,” katanya ketika dihubungi Ismaweb.net.

Dalam pada itu, beliau berkata, rekod pencapaian dalam tempoh 100 hari pertama seperti yang diarahkan Perdana Menteri menggambarkan bahawa pencapaian awal sesebuah kementerian yang diterajui oleh anggota Kabinet itu nanti akan mengambil kira kewibawaan anggotanya untuk melaksanakan tugas dengan progresif.

Malahan ia sekali gus ‘membunuh’ persepsi negatif rakyat dan pembangkang mengenai pencapaian prestasi kerajaan yang tidak baik.

“Bagaimanapun indikator 100 hari itu tidak bermakna setiap anggota Kabinet akan memfokuskan pencapaian sepanjang 100 hari tetapi seharusnya dilipat gandakan usaha dan pencapaian kementerian dan agensi kerajaan.

“Ini bagi membentuk perhubungan yang sihat dalam kalangan mereka dengan rakyat serta mengukuhkan lagi kewibawaan kerajaan memerintah dalam tempoh 100 hari pertama nanti,” katanya.


Kes remaja curi tabung masjid tonjol kebijaksanaan mahkamah

BANGI, 14 Jamadilakhir 1443H, Isnin – Polemik kes remaja yang tular dimandikan ala jenazah kerana cuba mencuri tabung Masjid Al-Islahiah pada 13 Januari lalu, kini berakhir selepas mahkamah menggantikan hukuman penjara dan denda kepada khidmat masyarakat.

Mahkamah Tinggi Shah Alam hari ini mengetepikan hukuman penjara 10 hari dan denda RM4,000 terhadap Daniel Iskandar, 19 dan menggantikan hukuman itu kepada khidmat masyarakat selama 120 jam bagi tempoh enam bulan.

Mengalu-alukan keputusan itu, Pertubuhan-Pertubuhan Pembela Islam (PEMBELA) menyifatkan mahkamah menunjukkan kebijaksanaan dalam mengendalikan kes remaja terbabit.

Pengerusinya, Haji Aminuddin Yahaya berkata, masa depan remaja terbabit berkemungkinan boleh rosak sekiranya keputusan terdahulu membabitkan hukuman penjara dikekalkan.

“PEMBELA berpendapat bahawa ada keperluan supaya Majlis Agama menetapkan SOP kepada AJK masjid dalam bertindak, terutamanya bagi kes sebegini agar tidak berlaku sebarang polemik dalam kalangan masyarakat.

“PEMBELA ingin menegaskan bahawa kesalahan tetap kesalahan di sisi undang tetapi bagi kami, keputusan mahkamah ini menunjukkan kebijaksanaan mahkamah kerana masa depan remaja ini boleh rosak jika dipenjara,” katanya dalam kenyataan, hari ini.

Serentak itu, PEMBELA mencadangkan supaya pihak masjid, pusat zakat dan persatuan penduduk diperkasa, disepadu serta dilengkapkan dengan mekanisme bagi menjejak dan menyantuni golongan miskin serta individu bermasalah dalam kariah.

Katanya, langkah itu supaya semangat tolong-menolong dan kasih mengasihi sesama Islam sentiasa menjadi praktis harian secara menyeluruh.

“PEMBELA mengucapkan tahniah dan syabas kepada semua yang terlibat dalam kes ini kerana berhasil untuk menemui jalan penyelesaian yang baik,” katanya.

Kes Daniel Iskandar menjadi tular selepas ditangkap kerana cuba mencuri tabung kepunyaan Masjid Al-Islahiah apabila video dia dimandikan seperti jenazah tular di media sosial.

Isu itu hangat diperdebatkan pengguna media sosial, apabila sebahagiannya mengkritik tindakan pihak masjid, manakala sebahagian lagi menyokong perkara itu.

Minggu lalu, Mahkamah Majistret Selayang menjatuhkan hukuman penjara 10 hari dan denda RM4,000 terhadap remaja berkenaan.

Ketika perbicaraan, dia mengaku bersalah dan mendakwa terpaksa bertindak sedemikian kononnya bagi mendapatkan wang untuk membeli ubat-ubatan datuknya yang menghidapi kencing manis.


12,138 peneroka getah terima Bantuan Musim Tengkujuh

BANGI, 18 Jamadilakhir 1444H, Rabu – Kira-kira 12,138 peneroka tanaman getah di seluruh negara bakal mendapat bantuan Musim Tengkujuh (BMT) yang membabitkan peruntukan sebanyak RM9.7 juta, dalam masa terdekat.

Kesemua bayaran berkenaan akan dibuat melalui tiga fasa bermula bulan ini hingga Mac depan.

Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata, bayaran sebanyak RM800 akan dibuat secara terus ke dalam akaun bank peneroka.

Sebanyak RM300 akan diberi dalam Fasa 1 (Januari) dan Fasa 2 (Februari) serta baki RM200 dalam Fasa 3 (Mac).

Setakat ini, kerajaan juga sudah menyalurkan BMT bagi November dan Disember bernilai RM600 kepada hampir 320,000 pekebun kecil getah di seluruh negara.

“Kerajaan komited untuk terus memastikan kebajikan pekebun kecil getah di negara ini terjaga pada musim tengkujuh yang memberi kesan terhadap mata pencarian mereka itu.

“Justeru dengan bantuan itu, kerajaan berharap dapat meringankan beban peneroka yang terjejas dalam musim tengkujuh ini,” katanya dalam satu kenyataan, hari ini.

Baru-baru ini, Lembaga Kemajuan Tanah Persekutuan (FELDA) mengumumkan BMT berjumlah RM9.7 juta bakal memanfaatkan 12,138 peneroka tanaman getah di seluruh negara.

Menurut FELDA, peneroka tanaman getah yang layak menerima bantuan itu ialah mereka yang menghantar hasil ke pusat mengumpul getah FELDA, mereka yang tiada hasil kerana isu buruh atau serangan penyakit pokok getah, selain mereka yang sedang dalam tempoh tanam semula bersama FELDA.


1,780 pesakit di Turki kritikal akibat COVID-19

ANKARA, 10 Rabiulawal 1442H, Selasa – Turki merekodkan 2,198 kes baharu wabak COVID-19 dalam tempoh 24 jam terakhir.

Menurut data Kementerian Kesihatan pada Isnin, jumlah jangkitan wabak di negara itu kini mencecah 363,999 kes.

Sementara itu, 1,618 pesakit baharu telah pulih dalam tempoh sama, menjadikan jumlah pulih sebanyak 316,000 kes, sementara jumlah kematian setakat ini 9,874 orang termasuk 75 angka korban baharu.

Selain itu, lebih 132,913 ujian saringan COVID-19 telah dijalankan di seluruh negara, menjadikan jumlah keseluruhan lebih dari 13.3 juta.

Kementerian Kesihatan turut melaporkan seramai 1,780 orang berada dalam keadaan kritikal, dengan lima peratus daripada jumlah itu menderita radang paru-paru.

Menteri Kesihatan Fahrettin Koca dalam ciapan di laman Twitter berkata, jumlah pesakit aktif dan kritikal terus mencatatkan peningkatan.

Di seluruh dunia, COVID-19 telah meragut lebih 1.15 juta nyawa di 189 negara dan wilayah sejak Disember lalu.

Menurut angka dikumpul Universiti Johns Hopkins AS, lebih 43.18 juta kes COVID-19 telah dicatatkan di seluruh dunia, dengan angka pemulihan sebanyak 29 juta.

Amerika Syarikat (AS), India dan Brazil pada masa ini adalah antara tiga negara paling teruk dilanda wabak berkenaan. -Agensi


Pengeluaran KWSP: Shahidan Kassim bidas kenyataan Ahmad Maslan

BANGI, 22 Ramadan 1444H, Khamis – Ahli Parlimen Arau membidas kenyataan Timbalan Menteri Kewangan I, Datuk Seri Ahmad Maslan yang meminta rakyat mencari alternatif lain dalam menyelesaikan masalah kewangan, dan bukan hanya tertumpu kepada pengeluaran wang Kumpulan Wang Simpanan Pekerja (KWSP).

Datuk Seri Shahidan Kassim berkata, Ahli Parlimen Pontian itu tidak sepatutnya terlalu angkuh dalam membuat kenyataan berkaitan pengeluaran KWSP, sebaliknya perlu ada rasa empati kepada rakyat.

“Menteri jangan angkuh dalam memberikan jawapan kerana kita tidak tahu apa masalah rakyat sebenar.

“Pengeluaran KWSP secara bersasar perlu dipertimbangkan bukannya mengenengahkan pendekatan pinjaman secara bercagar yang dilihat menambahkan beban rakyat.

“Dalam keadaan rakyat semakin terdesak kerajaan sepatutnya mempertimbangkan pengeluaran tersebut bukannya memberi pelbagai alasan.

“Bagi saya pengeluaran KWSP adalah hak rakyat, mereka memerlukan untuk tujuan khusus masing-masing,” katanya.

Sebelum ini, Ahmad menyarankan rakyat mencari alternatif lain daripada memberi tumpuan membuat pengeluaran KWSP bagi menyelesaikan masalah.

Ahmad, sebelum ini menegaskan bahawa KWSP bukan adalah simpanan hari tua dan untuk masa depan, bukan simpanan hari muda.

Bagaimanapun, Shahidan yang juga bekas Menteri Besar Perlis menyifatkan kenyataan dikeluarkan Ahmad adalah tidak wajar.

Beliau turut menggesa Perdana Menteri, Datuk Seri Anwar Ibrahim sendiri memberi maklum balas mengenai perkara itu.

“Benda ini adalah sesuatu yang serius dan Timbalan Menteri Kewangan sewajarnya tidak perlu memberi komen memandangkan percakapannya sering kali tersasar,” katanya.

Dalam pada itu, Shahidan menyarankan kerajaan mengambil pendekatan sebagaimana dilaksanakan bekas Menteri Kewangan, Tengku Datuk Seri Zafrul Tengku Abdul Aziz yang menggunakan rizab daripada badan tertentu sebagai sumber bagi pengeluaran KWSP.

Katanya, rakyat tidak mahu pinjaman bercagar melalui bank dan kerajaan perlu memperhalusi perkara ini bagi membantu mereka membuat pengeluaran KWSP


Buka segera Parlimen, rakyat tak mahu lagi dengar alasan

BANGI, 23 Syawal 1442H, Jumaat – Kes COVID-19 di Malaysia yang masih tinggi melebihi 7,000 kes setiap hari menunjukkan kegagalan kerajaan menangani pandemik itu, walaupun sudah lebih lima bulan Ordinan Darurat (Kuasa-kuasa Perlu) 2021 dilaksanakan bermula 11 Januari lalu.

Penganalisis politik, Shahbudin Embun berkata, sidang Parlimen yang digantung meskipun Ahli Parlimen dan Ahli Dewan Undangan Negeri menjadi antara yang terawal menerima suntikan vaksin tidak memaparkan sudut pandang yang baik mengenai imej mereka terhadap rakyat.

Alasan demi alasan yang diberikan untuk tetap menangguhkan sidang Parlimen di kala keadaan pandemik semakin kritikal hanya menambah muak rakyat dan nilai negatif terhadap para politikus.

“Ini menyebabkan ramai di kalangan warganet mempertikaikan apakah fungsi menteri-menteri dan timbalan menteri yang dilantik,” katanya ketika dihubungi Ismaweb.net, hari ini.

Mengulas lanjut, beliau berkata, di United Kingdom (UK) pada tahun lepas, ketika COVID-19 sedang serius melanda, yang menyebabkan kematian sehingga 200-300 sehari, semua menteri diberi peluang untuk menjelaskan apakah yang sedang dan akan dilakukan.

“Ianya dibuat secara berdepan dengan wartawan dan berlaku soal jawab. Semua dilihat menjalankan tugas dan tanggungjawab. Hari ini di UK, para penonton sudah boleh masuk ke stadium walaupun belum dalam kapasiti yang maksimum.

“Mereka boleh membuat tunjuk perasaan menghentam Israel, tanpa sebarang rasa takut. Program vaksinasi mereka yang begitu menyeluruh telah berjaya dilaksanakan,” katanya.

Shahbudin berkata, apa yang perlu dilakukan oleh kerajaan sekarang adalah menarik balik perintah darurat dan membuka sidang Parlimen.

Beliau menegaskan, perbelanjaan negara yang telah dibelanjakan mesti dibahaskan.

“Ini adalah penting, supaya lebih nampak telus dan segala isu tentang COVID-19 boleh dibincangkan bersama Ahli Parlimen,” katanya.

Hari ini, Menteri Dalam Negeri, Datuk Seri Hamzah Zainudin menempelak cadangan sesetengah Ahli Parlimen yang mahu Parlimen bersidang dengan segera.

Katanya, Parlimen bukan tempat yang selamat kerana persidangan akan melibatkan lebih 1,000 individu dalam satu-satu masa.

“Kalau mereka ini duduk dari pagi sampai petang, ini akan menjadi ‘hotspot’ COVID-19. Kalau kita kawal sekarang ini, tidak adalah kluster,” katanya.

Terbaharu, Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan berkata, kerajaan sedang mengkaji untuk mengadakan persidangan Dewan Rakyat dan Dewan Negara secara hibrid bagi memastikan Parlimen dapat berperanan sebagaimana sewajarnya walaupun negara masih berdepan dengan pandemik COVID-19.

Katanya, satu mesyuarat telah diadakan secara maya antara pihaknya dan kedua-dua Yang Dipertua Dewan Rakyat dan Dewan Negara serta Timbalan-Timbalan Yang Dipertua bagi membincangkan perkara berkaitan persiapan ke arah pelaksanaan Parlimen secara hibrid itu.


Filem Mat Kilau…pandangan seorang guru

1. Kalau anda seorang guru Sejarah

Filem ini cukup memenuhi ma’ani perjuangan sebenar dalam sanubari anak didik anda. Belajar sejarah bukan sekadar menghafal nama dan fakta.. tetapi memahami pengajaran di sebalik sejarah yang kita belajar

2. Kalau ada seorang guru bahasa

Filem ini dikayakan dengan lontaran bahasa Melayu indah..tiada dialog sampah. Setiap butir tutur dan kata sangat bermakna dan membasahi jiwa anak didik anda.

3. Kalau anda seorang guru agama

Filem ini mampu membangkitkan kesungguhan memahami nilai ibadah dalam diri anak murid kita.

Betapa besar keajaiban kuatnya akidah dan hikmah ibadah mampu meroboh tirai musuh durjana yang kononnya sangat berkuasa.

Jangan risau saya jamin tiada unsur tidak syar’i yang disajikan dalam filem ini.

4. Kalau anda seorang guru jurulatih sukan sekolah

Filem ini mampu membangkitkan semangat melawan semua atlit anda di medan” laga”. Betapa penting keinginan, kesungguhan, kesabaran, kekuatan mental mampu membuahkan hasil walau pun kita tidak gah seperti pasukan lawan di sana.

Maka usahakanlah untuk membawa anak-anak murid anda mengambil manfaat dari filem ini.

Mendidik dari hati, kita dikenang sampai mati.

Cikgu Alif Rahman
NYDP i-Guru Melaka


Pemandu mabuk: Pengurus kedai makan didakwa sebabkan kematian

KUALA LUMPUR, 4 Ramadan 1443H, Rabu – Seorang pengurus kedai makan dihadapkan ke Mahkamah Majistret di sini hari ini atas pertuduhan memandu di bawah pengaruh alkohol sehingga menyebabkan kematian seorang penunggang motosikal, bulan lepas.

Mohamad Nazrin Ramli, 32, bagaimanapun mengaku tidak bersalah terhadap pertuduhan itu.

Dia dituduh memandu kenderaan Myvi di bawah pengaruh alkohol sebanyak 71 miligram (mg) dalam 100 mililiter (ml) darah, melebihi 21 mg alkohol daripada had yang ditetapkan, tidak berdaya mengawal kenderaan itu dan menyebabkan kematian Ramli Abdul Ajit, 40.

Perbuatan itu didakwa dilakukan di Jalan Kuching menghala pusat bandar di sini, pada 12.10 malam, 12 Mac lepas.

Mohamad Nazrin dituduh mengikut Seksyen 44(1)(a) Akta Pengangkutan Jalan 1987 yang memperuntukkan hukuman penjara maksimum 15 tahun dan denda sehingga RM100,000 serta hilang kelayakan memandu untuk tempoh tidak kurang 10 tahun dari tarikh disabitkan kesalahan, jika sabit kesalahan.

Timbalan Pendakwa Raya Siti Nursyuhada Abd Rauf memohon jaminan RM15,000 dengan seorang penjamin manakala peguam J.Thilagavathy yang mewakili Mohamad Nazrin memohon jaminan rendah atas alasan anak guamnya yang belum berkahwin menanggung ibu yang uzur.

Majistret Amanina Mohamad Anuar membenarkan tertuduh diikat jamin RM12,000 dengan seorang penjamin dan lesennya digantung sementara menunggu kes selesai serta menetapkan 2 Jun untuk sebutan kes.-  Bernama


COVID-19: Kenduri kesyukuran cetus kluster Kampung Pukak di Tuaran

KOTA KINABALU, 10 Zulhijjah 1442H, Selasa – Majlis kenduri kesyukuran dipercayai menjadi pencetus satu kluster baharu COVID-19 di negeri ini iaitu Kluster Kampung Pukak di Tuaran yang melibatkan 17 kes kumulatif sehingga hari ini.

Menteri Kerajaan Tempatan dan Perumahan Sabah Datuk Masidi Manjun berkata majlis itu telah diadakan di kampung tersebut pada 3 Julai lepas, manakala kes indeks kluster itu, seorang lelaki berusia 47 tahun dikesan positif pada 9 Julai.

“Susulan kes itu, saringan 55 kontak rapat disaring dan 16 kes dikesan positif menjadikan jumlah kumulatif kes positif kluster ini sebanyak 17 kes termasuk sembilan kes baharu hari ini.

Saringan melibatkan kontak rapat dari Kampung Pukak, Kampung Pinagon dan Kuarters Loji Air Telibong 1,” katanya dalam satu kenyataan malam ini.

Masidi yang juga jurucakap kerajaan negeri berkaitan COVID-19 berkata Sabah hari ini merekodkan 657 kes baharu, menjadikan jumlah kumulatif wabak itu di negeri ini sebanyak 76,453 kes.

“Pesakit sembuh dibenarkan keluar hospital pula seramai 285 orang, menjadikan jumlah kumulatif sebanyak 71,748 orang,” katanya. – Bernama


Hakim perlu taat Perlembagaan, tegas menjunjung undang-undang

PUTRAJAYA, 17 Safar 1444H, Rabu – Hakim-hakim perlu taat kepada Perlembagaan Persekutuan dan tegas dalam menjunjung kedaulatan undang-undang pada semua keadaan.

Ketua Hakim Negara Tun Tengku Maimun Tun Mat berkata demikian dalam ucapannya pada Prosiding Rujukan yang diadakan hari ini bagi memperingati bekas Ketua Hakim Negara Tun Dr Mohamed Salleh Abas.

Beliau berkata tahun 1988 akan selalu dikenang sebagai detik hitam dalam sejarah Badan Kehakiman Malaysia kerana kebebasannya yang dijamin oleh Perlembagaan Persekutuan, dikejutkan dengan pemecatan Tun Salleh selaku Ketua Hakim Negara.

“Ia mengakibatkan pergolakan dalam sistem kehakiman negara dan memberikan tamparan hebat kepada Badan Kehakiman dan Perlembagaan, katanya.

Tengku Maimon berkata episod 1988 seharus dijadikan satu pengajaran oleh hakim-hakim bahawa biarpun terdapat percubaan untuk menjejaskan kebebasan badan kehakiman, mereka dalam segala keadaan perlu taat kepada Perlembagaan Persekutuan dan tegas dalam menjunjung kedaulatan undang-undang.

Dalam memperingati Allahyarham Tun Salleh, Tengku Maimun berkata bekas Ketua Hakim Negara itu adalah seorang tokoh perundangan yang berani dan hebat kerana telah mempertahankan Perlembagaan Persekutuan dan gigih mempertahankan kebebasan badan kehakiman hingga ke akhir hayatnya.

Beliau berkata Tun Salleh pernah berkata hakim-hakim patut mematuhi dan menghormati konsep pemisahan kuasa dan hakim-hakim tidak sepatutnya mencampuri domain eksekutif atau cawangan perundangan kerajaan.

Tengku Maimun berkata Tun Salleh dengan beraninya mempertahankan peranan badan kehakiman, telah memberitahu adalah peranan badan kehakiman untuk mentaksahkan sebarang tindakan eksekutif atau badan perundangan menggunakan perintah prerogatif atau pengisytiharan sekiranya mereka melampaui batas kuasa yang diberikan kepada mereka oleh Perlembagaan Persekutuan.

Beliau berkata sepanjang Tun Salleh berkhidmat sebagai Ketua Hakim Negara, badan kehakiman Malaysia mendapat pujian sebagai contoh kepada negara lain dalam kebebasan kebolehpercayaan badan kehakiman.

Tujuh bulan sebelum kematian beliau, badan kehakiman menjemput Tun Salleh ke Istana Kehakiman untuk minum lewat petang bagi memperingati beliau yang menjadi satu rencana khas di dalam Buku Tahunan Kehakiman Malaysia.

“Dalam beberapa dekad sejak dipecat, beliau berkata tiada penutupan untuk beliau kerana tidak berpeluang untuk mengucapkan selamat tinggal kepada kakitangan mahkamah, badan kehakiman dan golongan peguam. Petang itu berakhir dengan acara ringkas untuk mengucapkan selamat jalan kepada Tun Salleh.

Tidak disangka petang itu merupakan satu perpisahan dengan ucapan selamat tinggal terakhir kami kepada Tun Salleh,” katanya.

Prosiding Rujukan itu dipengerusikan Tengku Maimon yang hadir bersama Presiden Mahkamah Rayuan Tan Sri Rohana Yusuf, Hakim Besar Malaya Tan Sri Azahar Mohamed dan Hakim Besar Sabah dan Sarawak Tan Sri Abang Iskandar Abang Hashim.

Timbalan Menteri di Jabatan Perdana Menteri (Parlimen dan Undang-Undang) Datuk Mas Ermieyati Samsudin dan 39 ahli keluarga Allahyarham hadir pada prosisng perujukan, tradisi yang dianjurkan bagi memperingati anggota golongan peguam yang telah pergi.

Peguam Negara Tan Sri Idrus Harun dan Presiden Majlis Peguam Malaysia Karen Cheah dan cucu Allahyarham Nuralissa Norrazak juga menyampaikan ucapan sebagai penghormatan kepada arwah.

Tun Salleh yang berasal dari Kampung Raja, Besut di Terengganu meninggal dunia pada 16 Jan tahun lepas di Hospital Sultanah Nur Zahirah, Kuala Terengganu dua hari selepas disahkan positif COVID-19. Ketika itu beliau berusia 91 tahun.

Beliau berkhidmat sebagai Ketua Hakim Negara di Mahkamah Persekutuan dari 1984 sebelum dipecat pada 1988 dan beliau mempertahankan kebebasan badan kehakiman ketika berlaku krisis perlembagaan semasa Tun Dr Mahathir Mohamed merupakan Perdana Menteri pada masa itu.

Kemudian beliau menyertai politik dan bertanding di kerusi Dewan Undangan Negeri Jertih, Terengganu dengan tiket PAS pada tahun 1999.

Selepas mengundurkan diri daripada politik beliau menjadi seorang peguam dan sering muncul di Mahkamah Persekutuan dan Mahkamah Rayuan. – Bernama


Sertai BRICS? Malaysia perlu kaji secara strategik

Oleh Ainul Illia Meor Suzurudin

BANGI, 3 Rabiulawal 1445H, Selasa – Malaysia perlu mempertimbangkan pelbagai perkara seandainya mahu menyertai BRICS – kumpulan ekonomi sedang pesat membangun dianggotai Brazil, Russia, India, China, dan Afrika Selatan.

Ketua Pegawai Eksekutif IRIS Institute, Syed Ahmad Israa’ Syed Ibrahim berkata, persoalan utama yang perlu dilihat adalah objektif akhir orde ekonomi BRICS, sama ada ia sejajar dengan hasrat pembangunan Malaysia.

Tidak menafikan ia berkemungkinan baik dari sudut kerjasama dalam perdagangan global, namun banyak aspek lain harus ditimbang tara terutamanya kedaulatan negara.

“Apa saja ruang kerjasama dan perdagangan perlukan kajian mendalam sebelum dipersetujui. Sistem ekonomi di dunia menggunakan alasan ruang perdagangan untuk menjerat negara yang kurang keupayaan sehingga terperangkap dengan jerat tertentu.

“Perjanjian Perkongsian Trans-Pasifik (TPPA) walaupun dikatakan membuka ruang untuk memudahkan perdagangan bebas, tetapi ia berisiko menyebabkan kedaulatan negara tergadai.

“Jadi, Malaysia perlu betul-betul memahami permainan BRICS – ‘power game’ dia dan ‘end game’ dia. Adakah penglibatan negara menggugat atau mengancam kedaulatan kita. Menurut kayu ukur kita?

“Sekiranya ada yang berisiko tergadai, kita tak mudah untuk ikut arus. Kita pun wajar meletakkan syarat tertentu yang menguntungkan negara kita,” katanya ketika ditemui Ismaweb.net.

Dalam pada itu, Syed Israa’ berkata, Malaysia sebagai sebuah negara juga boleh mengambil pendirian untuk tidak memihak dalam isu penyertaan BRICS ini.

Ini kerana, Malaysia sudah menganggotai Perkongsian Ekonomi Komprehensif Serantau (RCEP) serta Perjanjian Komprehensif dan Progresif untuk Perkongsian Trans-Pasifik (CPTPP).

“Sekiranya BRICS memang sekadar wujud komuniti perdagangan, kalau kita mahu, kita boleh sertai secara sedar dan berhati-hati atau boleh keluar sekiranya perlu.

“Kerana kita tidak mahu terjerat dengan objektif akhir mereka yang belum kita tahu buat masa sekarang.

“Kita mahu 100 perkara boleh dicapai. Bukan 1 perkara sahaja. Kerana pada akhirnya jika penyertaan dibuat tanpa strategi, kesannya pemimpin negara akan ikut desakan rejim,” katanya.

Akronim BRIC, yang pada mulanya tidak termasuk Afrika Selatan, telah dicipta pada tahun 2001 oleh Ketua Ekonomi, Goldman Sachs Jim O’Neill ketika itu dalam kertas penyelidikan yang menggariskan potensi pertumbuhan Brazil, Russia, India dan China.

Blok itu diasaskan sebagai gabungan tidak rasmi pada 2009 untuk menyediakan platform kepada ahlinya untuk mencabar orde dunia yang dikuasai oleh Amerika Syarikat (AS) dan sekutu Baratnya.

Afrika Selatan, ahli terkecil dari segi pengaruh ekonomi dan populasi, merupakan peserta pertama perluasan blok itu pada 2010 apabila kumpulan itu dikenali sebagai BRICS.

Selain daripada geopolitik, tumpuan kumpulan itu termasuk kerjasama ekonomi dan meningkatkan perdagangan dan pembangunan pelbagai hala.

BRICS kini menyumbang satu perempat daripada ekonomi global, merangkumi satu perlima daripada perdagangan global, dengan populasi sekitar 40 peratus penduduk dunia.


Kenyataan jelik ketika ambang kemerdekaan ke-63

KOMEN-KOMEN terkini berkaitan kewujudan dan keabsahan sekolah vernakular dari Menteri Perpaduan Datuk Halimah Mohamed Sadique yang asalnya diharapkan oleh orang Melayu untuk mendokong teras perlembagaan negara berasaskan Islam, Bahasa Melayu da Raja-Raja Melayu, amat menggusarkan.

2. Lebih membimbangkan, Menteri Komunikasi dan Multimedia Datuk Saifuddin Abdullah yang seharusnya diharapkan membawa suara nasional berteraskan rukun negara, menyatakan bukan keutamaan untuk isu ini dibahaskan buat masa ini.

Walaupun Menteri ini memang bukan seorang yang boleh kita harapkan dalam isu sebegini berdasarkan “track-records”nya yang lampau, namun sebagai menteri, kenyataan begini turut mengecewakan.

3. Begitu juga tidak kedengaran suara yang jelas mempertahankan Tanah Rizab Melayu dalam keadaan ada kumpulan yang kini secara jelas menceroboh meneroka tanah secara haram di Pahang.

4. Dan yang paling mengejutkan apabila penganalisa politik Dr Kamarul Yusuf mendedahkan terdapat surat daripada bekas Perdana Menteri (PM) yang disanjung ramai, PM7, menulis surat kepada Kementerian Dalam Negeri (KDN) yang sekarang menjadi PM8, bahawa kumpulan Harimau Pembebasan Tamil Eelam (LTTE) mesti digugurkan dari senarai pengganas.

Ini jika benar, adalah satu pengkhianatan tahap tertinggi yang tidak dapat kita maafkan dan lupakan sepanjang hayat dan sepanjang sejarah.

5. Mujurlah, setinggi-tinggi syukur buat Ilahi dan setinggi tahniah buat PM8, Menteri KDN pada ketika itu untuk tidak bertindak mengikut “arahan” PM7.

Masih ada sekelumit kesedaran yang dititipkan Allah ke dalam jiwa beliau.

Kita harap PM8 dalam tempoh pemerintahannya yang berbaki tidak mengulangi kesilapan lalu, selain melihat tingkah laku dan kenyataan jelik jemaah menteri dan timbalan menteri beliau, seperti Menteri Perpaduan dan Menteri Komunikasi ini.

6. Kita sedang menyambut kemerdekaan ke-63, namun amat menyedihkan, negara masih ketandusan pemimpin berjiwa nasional, berjiwa pemimpin sejati yang sanggup mengenepikan kepentingan politik dan peribadi, demi kepentingan agama, negara dan bangsa.

7. Ke depan ini, kita amat berharap setiap parti politik orang Melayu mesti melihat kepada calon yang bakal ditampilkan.

Pilih yang paling bersih, pilihlah yang paling bersungguh membawa agenda rakyat dan negara sebagai calon.

Bukan yang galak menabur janji ketika berkempen dan lupa daratan apabila diberikan kuasa.

8. Peringatan ini diberikan kepada semua parti politik Melayu baik UMNO, PAS, BERSATU dan BERJASA.

9. Kita berpandangan, rakyat telah kian matang dan bakal memilih pemimpin terbaik untuk mewakili mereka pada Pilihan Raya Umum ke-15 (PRU15), yang khabarnya bakal berlaku sedikit masa lagi.

Semoga seruan Undilah Calon Muslim Berwibawa, memilih berdasarkan calon terbaik yang disarankan Ikatan Muslimin Malaysia (ISMA) sejak PRU13, akan menjadi seruan paling lantang dalam situasi perebutan kawasan dan penamaan calon yang galak berlaku sekarang.

10. Semoga sambutan kemerdekaan ke-63 negara bakal mengingatkan kita tentang kewajipan membebaskan diri dari cengkaman penjajah dan hawa nafsu, lantas kembali kepada ketulusan hati memperjuangkan nasib bangsa dan negara yang hanya sekelumit tersisa.

11. Bersetuju dengan Presiden ISMA, Haji Aminuddin Yahaya yang dikasihi, apabila ditanya apakah kemerdekaan yang beliau inginkan, beliau menjawab: “SISTEM POLITIK BAHARU DENGAN PEMIMPIN BAHARU,”

Itu kata beliau. Saya mahukan PEMIMPIN BAHARU YANG YANG MELEBURKAN KEHENDAK PERIBADI DEMI PERTIWI.

Anda bagaimana?

Haji Omar Kassim
Ahli Jawatankuasa Pusat ISMA


Laksana semula moratorium automatik boleh bantu ekonomi terus ‘bertahan’

BANGI, 13 Jamadilakhir 1442H, Selasa – Kerajaan perlu melaksanakan semula moratorium bayaran balik pinjaman secara automatik selama enam bulan, seperti dilakukan ketika Perintah Kawalan Pergerakan (PKP) pada tahun lalu.

Pengarah Eksekutif Majikan-Majikan Malaysia (MEF), Datuk Shamsuddin Bardan berkata, perkara itu penting kerana ia mampu membantu sektor ekonomi untuk terus bertahan, selain mengurangkan kadar pembuangan pekerja secara besar-besaran.

Katanya, meskipun moratorium ketika ini masih berjalan, tetapi pelaksanaannya tidak menyeluruh.

Sebaliknya, ia hanya dikhususkan kepada individu yang benar-benar terkesan dengan keadaan ekonomi semasa sahaja.

Jelasnya, para peminjam yang terjejas akibat wabak COVID-19 boleh memohon secara terus kepada pihak bank untuk menyusun semula dan menangguhkan bayaran hutang mereka.

“Pada saya, ia mengambil masa dan menimbulkan banyak kerenah birokrasi kerana kita tahu para peminjam sama ada korporat atau individu memang amat terjejas dengan keadaan sekarang.

“Cuba bayangkan kalau masing-masing terpaksa jumpa bank, buat temu janji, buat kertas kerja dan perlu kemukakan bukti. Saya rasa tindakan ini sukar untuk dilakukan dan kurang produktif,” katanya seperti dilapor Sinar Harian.

Shamsuddin berkata, MEF sebelum ini pernah mencadangkan kepada kerajaan supaya melanjutkan pelaksanaan moratorium yang tamat tempoh enam bulan.

Tetapi, katanya, kerajaan telah memperkenalkan moratorium secara bersasar.

“Kalau moratorium tidak diberi secara keseluruhan, banyak syarikat akan terkontang-kanting dan kemungkinan besar mengambil jalan mudah seperti mengurangkan pekerja atau menutup syarikat,” katanya.


Jakim nasihat tinggalkan produk jika ragui tiada status halal

BANGI, 20 Ramadan 1444H, Selasa – Tidak semestinya sesuatu produk yang bukan pemegang sijil pengesahan halal Jabatan Kemajuan Islam Malaysia (Jakim) adalah tidak halal.

Bahagian Hab Halal Jakim menjelaskan, sesuatu makanan tidak boleh dihukum tidak halal melainkan jelas bukti haramnya.

Justeru, sekiranya timbul keraguan atau syubhah terhadap sesuatu produk yang tiada pengesahan halal, maka sebaiknya ia ditinggalkan.

“Barisan admin page ini dan Bahagian Hab Halal Jakim sering kali menerima pertanyaan berkenaan status halal sesuatu produk.

“Acapkali apabila jawapan bukan pemegang sijil pengesahan halal diberikan, maka para netizen berlumba-lumba menyebarkannya dengan dakwaan ianya tidak halal,” katanya dalam kenyataan, hari ini.

Menurut kenyataan itu, dakwaan seumpama ini boleh menjurus kepada jalan yang mengundang kepada fitnah, perbalahan, perpecahan, pergaduhan dan salah faham sesama ummah.

“Bukan pemegang sijil pengesahan halal Malaysia bukan beerti tidak halal.

“Menjadi pemegang sijil pengesahan halal Malaysia bukan sahaja dijamin halal, malahan toyyiban dan mengikut standard yang ditetapkan.

“Ayuh sebarkan info ini agar kita sama-sama dapat menutup jalan-jalan yang membawa kepada salah faham dan perbalahan tersebut,” katanya.


Kemelut politik berpunca daripada masalah manusia, sistem

MANUSIA adalah segala-galanya. Tapi menambah baik sistem boleh mengurangkan salah laku manusia, walaupun tidak 100 peratus.

Sistem demokrasi berparlimen dan raja berperlembagaan kita hari ini masih banyak yang perlu diperbaiki.

Mungkin kita boleh senaraikan kelemahan yang patut diperbaiki dari sudut sistem.

Berikut lontaran saya, secara spontan dan rawak.

1- Tiada peraturan yang menghalang wakil rakyat lompat parti, menyebabkan hilang kestabilan politik.

2- Kuasa presiden parti dalam menentukan calon pilihan raya amat besar malah mutlak, menyebabkan ramai orang yang layak diketepikan kerana kepentingan peribadi presiden.

3- Sistem pemilihan sebahagian besar senator juga berada di bawah kerangka kepartian, bukan berdasarkan kelayakan profesional, menyebabkan Dewan Negara kurang berfungsi dalam mengimbangi ketidakstabilan Dewan Rakyat.

4- Tiada silibus pendidikan yang solid tentang jati diri negara diajar di peringkat sekolah, menyebabkan kekeliruan pemikiran yang kronik dalam kalangan sebahagian generasi muda dalam soal politik, membawa pemikiran yang bertentangan dengan aspirasi jati diri negara seperti komunisme, sekularisme dan lain-lain.

5- Tiada had tempoh penggal bagi wakil rakyat menyebabkan posisi sebagai wakil rakyat dijadikan sebagai lubuk mengumpul harta kekayaan serta mengaut kepentingan peribadi yang lain.

6- Tiada peraturan yang ketat dalam soal pembiayaan pilihan raya, menyebabkan berleluasanya pengaruh kapitalis ke atas pembuat dasar negara, yang merugikan rakyat.

Saya rasa, jika diperbaiki sistem di atas ini pun sudah mampu memberi kesan yang cukup besar.

Tapi soalnya, siapa yang akan buat peraturan ini?

Mengharapkan ahli-ahli politik sedia ada untuk melakukan perubahan ini ibarat menyerahkan nasib kambing kepada harimau yang lapar.

Ustaz Mohd Hazizi Ab Rahman
Mantan Naib Presiden BERJASA


Sultan Selangor kecewa dengan golongan antivaksin

BANGI, 27 Syawal 1442H, Selasa – Sultan Selangor, Sultan Sharafuddin Idris Shah menzahirkan rasa kecewa dan tidak berkenan dengan kewujudan golongan antivaksin di negeri ini.

Setiausaha Sulit Sultan Selangor, Datuk Mohamad Munir Bani memaklumkan, baginda berharap rakyat tidak mudah terpengaruh dengan pemahaman terpesong seumpamanya.

Bahkan, Sultan Selangor percaya vaksin mampu menyelamatkan nyawa individu dan juga sesebuah komuniti masyarakat khususnya daripada wabak berbahaya seperti COVID-19.

“Baginda bimbang jika masih ada individu atau kumpulan yang berdegil untuk menerima suntikan vaksin COVID-19, sasaran untuk mencapai imuniti kelompok (herd immunity) menjelang akhir tahun ini tidak akan tercapai, sekali gus meletakkan negara ini dalam krisis wabak yang lebih meruncing dan berbahaya.

“Baginda turut berdukacita melihat angka-angka harian kes positif baharu di Selangor yang sentiasa menunjukkan peningkatan dengan jumlah kumulatif kes positif sehingga 7 Jun mencecah 203,520 kes, serta jumlah kematian yang amat membimbangkan (961 kematian sehingga 7 Jun).

“Justeru, baginda berharap agar Jawatankuasa Khas Jaminan Akses Bekalan Vaksin (JKJABV) mempercepat dan menambah bilangan dos vaksin untuk rakyat negeri Selangor,” katanya menerusi kenyataan yang dikongsikan di Facebook Selangor Royal Office hari ini.

Mengulas lanjut, Mohamad Munir berkata, Sultan Sharafuddin turut terkejut apabila disahkan oleh Badan Bertindak Imunisasi COVID-19 (CITF) bahawa sehingga 1 Jun, Selangor hanya menerima 615,20 dos vaksin dan bukannya 2.9 juta dos seperti didakwa sebelum ini.

Tegas baginda, adalah tidak adil apabila nisbah jumlah pemberian dos vaksin ketika ini tidak seimbang dengan jumlah populasi keseluruhan penduduk Selangor yang berjumlah 6.5 juta orang.

“Baginda juga suka untuk mengingatkan bahawa Selangor merupakan penyumbang terbesar bagi Keluaran Dalam Negara Kasar (KDNK) Malaysia, justeru keutamaan wajar diberikan untuk negeri ini,” katanya.

Beliau berkata, Sultan Selangor bertitah dalam situasi sekarang, nyawa rakyat haruslah diberi keutamaan berbanding agenda-agenda lain selain itu baginda juga mahu agar jumlah pusat-pusat pemberian vaksin (PPV) di negeri ini ditambah, khususnya di kawasan luar bandar.

Jelasnya, baginda berpandangan pemberian vaksin secara pandu lalu atau klinik bergerak mampu mempercepatkan proses dan meluaskan liputan vaksinasi.

“Baginda turut memuji langkah Kerajaan Selangor ketika ini yang agresif melakukan ujian saringan (swab test) COVID-19 secara percuma untuk rakyat di seluruh pelusuk negeri.

“Baginda menasihatkan kepada rakyat yang sudah menerima suntikan vaksin COVID-19 supaya kekal dalam keadaan waspada dan berhati-hati.

“Pada masa sama, baginda merayu sekalian rakyat agar terus tekun mematuhi arahan-arahan di bawah Perintah Kawalan Pergerakan (PKP) yang ditetapkan oleh kerajaan,” katanya.

Sultan Sharafuddin juga mengambil kesempatan untuk mengucapkan terima kasih dan menyampaikan penghargaan kepada semua petugas barisan hadapan di hospital kerajaan dan swasta.

Termasuk klinik kesihatan yang masih bertungkus-lumus menjalankan tugas serta tanggungjawab dengan penuh komited dan berdedikasi, demi memastikan kesejahteraan serta kesihatan rakyat sentiasa terpelihara.

“Baginda berharap seluruh rakyat dapat menghargai pengorbanan frontliners ini dan memberikan kerjasama penuh dalam usaha mengawal dan menghapuskan pandemik COVID-19 di negara ini,” katanya.


RISDA, FELCRA kolaborasi ternak ayam daging tampung bekalan makanan negara

KUALA LUMPUR, 29 Syawal 1443H, Isnin – Pihak Berkuasa Kemajuan Pekebun Kecil Perusahaan Getah (Risda) meluaskan peranannya untuk terlibat dalam agromakanan negara dengan merancang menternak ayam daging bagi membantu menampung bekalan makanan.

Menteri Pembangunan Luar Bandar Datuk Seri Mahdzir Khalid berkata, selain lembu, ternakan ayam menjadi sasaran baharu agensi itu memandangkan terdapat isu kekurangan bekalan bagi keperluan tersebut, baru-baru ini.

“Selain lembu, Risda dan Felcra (Lembaga Penyatuan dan Pemulihan Tanah Persekutuan) sedang berbincang berkolaborasi bagi terlibat dalam penternakan ayam.

“Ia akan melibatkan ladang-ladang dua agensi ini di seluruh negara, perkara ini sedang dibincangkan,” katanya kepada pemberita selepas majlis sambutan Hari Raya Aidilfitri Risda,  hari ini.

Sementara itu, Mahdzir berkata kira-kira 82,000 kilogram jagung bijian untuk dijadikan bahan makanan ternakan dijangka dituai Julai ini.

Beliau berkata, ia merupakan sebahagian program tanaman jangka pendek melibatkan 750,000 pokok dalam kawasan seluas 15 hektar di Perlis secara ladang kontrak.

“Tanaman jagung bijian ini menjadi fokus Risda pada tahun ini dalam membantu kerajaan mengurangkan kebergantungan terhadap import makanan ternakan,” katanya.

Mahdzir berkata, program tanaman berkenaan termasuk dalam membantu sasaran kerajaan mengeluarkan 600,000 tan metrik jagung bijian untuk makanan ternakan dalam tempoh 10 tahun akan datang.

Sementara itu, Pengerusi Risda Datuk Seri Mohd Salim Mohd Sharif berkata, rancangan ternakan ayam menyasarkan 500,000 ekor ayam daging organik bagi sekali tuaian.

“Risda mampu membantu kerajaan mengatasi isu bekalan ayam, kita akan bekerjasama dengan MAFI (Kementerian Pertanian dan Industri Makanan).

“Kita akan menguruskan ladang ternakan ini dan kita merancang menghasilkan ayam yang lebih sihat, halal dan bersih untuk keperluan rakyat dengan harga berpatutan, ia juga akan melibatkan peladang dan pekebun di samping mereka menjalankan aktiviti penanaman mereka,” katanya sambil menambah projek tersebut akan dimulakan tahun ini.

Dalam pada itu, Mohd Salim berkata, buat julung kali agensi itu akan membekalkan keperluan 1,000 ekor lembu untuk tujuan korban bagi Aidiladha tahun ini.

Ibadah korban akan diuruskan melalui agensi-agensi yang menguruskan ibadah korban termasuk secara dalam talian seperti EzyQurban.

Beliau berkata Risda juga menyediakan rumah penyembelihan di Semenyih, Selangor dan kemudahan untuk mengagihkan daging korban melalui syarikat kurier tempatan.

Risda setakat ini mempunyai 6,000 ekor lembu di ladang-ladang yang disediakan seluruh negara dan menyasarkan untuk menambah kepada 10,000 ekor lembu akhir tahun ini, katanya. – Bernama


Tujuh jemaah haji tidak jalani wukuf

MAKKAH, 10 Zulhijjah 1444H, Khamis – Seramai tujuh daripada 31,600 jemaah haji Malaysia tidak dapat menyempurnakan ibadah wukuf pada Selasa lepas.

Menteri di Jabatan Perdana Menteri (Hal Ehwal Agama), Senator Datuk Dr Mohd Na’im Mokhtar berkata, tiga jemaah haji berada di hospital Arab Saudi kerana koma dan empat di pusat rawatan Tabung Haji (TH) Makkah akibat masalah kesihatan mental.

Beliau berkata, dua jemaah haji yang koma disebabkan serangan strok dan seorang lagi akibat radang paru-paru akan terus menerima rawatan di fasiliti kesihatan Arab Saudi sehingga doktor membenarkan mereka pulang ke tanah air.

“Seramai 54 pesakit pula telah dibawa berwukuf di dalam enam bas khas menerusi program Safari Wukuf,” katanya kepada pemberita selepas melawat pusat rawatan TH Makkah di sini.

Dalam pada itu, beliau berkata, jemaah haji Malaysia kini berada di Mina, kira-kira 6 kilometer dari sini untuk melakukan ibadah melontar di tiga jamrah, iaitu fasa terakhir haji.

Sementara itu, Mohd Na’im sekali lagi mengingatkan rakyat Malaysia supaya menyemak dengan terperinci individu atau syarikat yang melakukan badal haji bagi mengelak ditipu.

“Isu berkaitan badal haji, penipuan ini dah banyak kali dan kita pun dah banyak kali beri peringatan supaya berhati-hati,” katanya menambah penipuan badal haji terus berlaku saban tahun berkemungkinan disebabkan sifat rakyat Malaysia yang berhati lembut dan senang mempercayai seseorang sehingga mudah tertipu.

Menurutnya, rakyat boleh menggunakan perkhidmatan disediakan syarikat Pengelola Jemaah Haji (PJH) yang dilesen oleh TH untuk badal haji berbanding syarikat atau individu tanpa lesen yang memungkinkan berlakunya penipuan.

Badal haji atau ganti haji bermaksud seseorang yang telah melakukan haji untuk dirinya lalu melaksanakan haji untuk orang lain sama ada yang telah meninggal dunia atau sakit yang tiada harapan sembuh untuk melakukan ibadah haji di tanah suci.- Bernama


Kerana syurga itu mahal

1. TERKADANG kita selalu bersenang-senang dan melakukan maksiat lalu mengharapkan syurga yang paling tinggi sedangkan Rasulullah mengingatkan kita agar berusaha dan merancang untuk ke syurga. Sabda Rasulullah:

من خاف أدلج، ومن أدلج بلغ المنزل، ألا إن سلعة الله غالية، ألا إن سلعة الله الجنة
“Barangsiapa yang takut (ditimpa kesusahan dalam perjalanannya), maka dia akan bertolak awal dan cergas. Barangsiapa yang bertolak cergas dia akan sampai pada destinasinya. Ketahuilah bahawa barang dagangan Allah itu sangat mahal. Ketahuilah bahawa barang dagangan Allah itu syurga? (HR al-Tirmiz)

2. Menurut al-Imam al-Tibi, hadis ini adalah satu perumpamaan yang diberikan oleh Rasulullah agar kita merancang dan berusaha bersungguh untuk mencapai destinasi syurga. Kita hendaklah merancang, bertindak keluar awal dan bergerak cergas bagi mencapai destinasi akhirat kerana syurga Allah itu mahal. (Tuhfah al-Ahwazi)

3. Para sahabat terdahulu berjuang bermatian bagi mencapai redha ilahi. Rasulullah pernah menangis ketika melihat penampilan Mus’ab di Madinah yang meninggalkan kemewahan hidupnya semata-mata kerana memperjuangkan Islam. Perkara ini diceritakan oleh Saidina Ali yang menyebutkan:

إِنَّا لَجُلُوسٌ مَعَ رَسُولِ اللَّهِ صلى الله عليه وسلم فِي المَسْجِدِ إِذْ طَلَعَ مُصْعَبُ بْنُ عُمَيْرٍ مَا عَلَيْهِ إِلَّا بُرْدَةٌ لَهُ مَرْقُوعَةٌ بِفَرْوٍ، فَلَمَّا رَآهُ رَسُولُ اللَّهِ صلى الله عليه وسلم بَكَى لِلَّذِي كَانَ فِيهِ مِنَ النِّعْمَةِ وَالَّذِي هُوَ اليَوْمَ فِيهِ
“Ketika kami sedang duduk di Masjid, lalu datang Mus’ab ibn Umayr dengan pakaian yang bertampal. Apabila Rasulullah melihat Mus’ab, Baginda menangis kerana mengenangkan kehidupan mewah yang pernah dinikmati oleh Mus’ab.” (HR al-Tirmizi).

4. Ketika suasana sengit dalam Perang Uhud, Mus’ab jualah antara pejuang yang mempertahankan Rasulullah. Beliau memegang panji Islam dengan tangan kanannya. Musuh datang lalu menebas tangan Mus’ab sehingga putus.

5. Ketika lalu dihadapan jenazah Mus’ab yang syahid di medan Uhud, Rasululullah sangat sebak. Baginda terkenangkan perjuangan Mus’ab yang menjadikan dirinya semuanya untuk Islam. Baginda lalu membacakan ayat:

مِّنَ الْمُؤْمِنِينَ رِجَالٌ صَدَقُوا مَا عَاهَدُوا اللَّهَ عَلَيْهِ ۖ فَمِنْهُم مَّن قَضَىٰ نَحْبَهُ وَمِنْهُم مَّن يَنتَظِرُ
Di antara orang-orang yang beriman itu, ada yang bersikap benar menunaikan apa yang telah dijanjikannya kepada Allah (untuk berjuang membela Islam); maka di antara mereka ada yang telah selesai menjalankan janjinya itu (lalu gugur syahid), dan di antaranya ada yang menunggu giliran; dan mereka pula tidak mengubah (apa yang mereka janjikan itu) sedikitpun.

6. Tidak dinafikan bahawa Allah berhak melimpahkan rahmatNya kepada sesiapa sahaja untuk mengurniakan syurga, namun secara fitrahnya Rasulullah sendiri berusaha keras memartabatkan Islam bagi mendapatkan reda Allah dan dijanjikan syurga yang mahal.

Dr Ahmad Sanusi Azmi
Setiausaha Majlis Ulama ISMA (MUIS)


Skim PCA rekod 1 kes positif COVID-19

KOTA TINGGI, 18 Muharram 1442H, Ahad – Satu kes positif COVID-19 direkodkan di bawah skim Peraturan Ulang Alik Berkala (PCA) perjalanan rentas sempadan Malaysia dan Singapura yang dilaksanakan sejak 17 Ogos lepas, kata Menteri Kesihatan Datuk Seri Dr Adham Baba.

Beliau berkata bagi skim Laluan Hijau Timbal Balik (RGL), tiada kes dilaporkan berlaku setakat ini.

“Imported case (kes import)… ada satu positif di bawah PCA dan sudah dirawat.

“Apabila dikenal pasti positif, apa yang kita buat ialah mengendalikan kes ini dengan cepat iaitu siasat perjalanan mereka dan juga kontak rapat. Jika didapati kontak ada di Malaysia, mereka akan diisolasi, malah pihak Singapura juga akan dimaklumkan bahawa mereka perlu cari kontak rapat yang lain,” katanya pada sidang media selepas merasmikan Klinik Kesihatan Sungai Rengit, di sini hari ini.

Beliau berkata individu yang disahkan positif itu merupakan seorang lelaki warganegara Malaysia berusia 35 tahun dan bekerja di Singapura, yang pulang ke negara ini di bawah skim PCA pada 29 Ogos lepas.

Dr Adham berkata lelaki terbabit yang tidak bergejala didapati positif COVID-19 pada 2 Sept, telah dimasukkan ke sebuah hospital di negeri ini dan kini berada dalam keadaan stabil.

Mengulas lanjut, Dr Adham berkata sejak 17 Ogos hingga hari ini, seramai 2,647 individu di bawah PCA dan 815 bagi RGL direkodkan memasuki negara ini dari Singapura.

Pelaksanaan Skim RGL dan PCA bertujuan menangani keperluan kumpulan berbeza yang melakukan perjalanan rentas sempadan di antara Malaysia dan Singapura.

Terdahulu, beliau berkata Klinik Kesihatan Sungai Rengit adalah satu-satunya klinik kesihatan di negara ini yang mempunyai kelengkapan 10 katil di Unit Kecemasan bagi menampung keperluan kes kecemasan di kawasan sekitar, terutamanya di kawasan Pembangunan Bersepadu Penapisan Minyak dan Petrokimia (RAPID), Kompleks Bersepadu Pengerang. – Bernama


PEMBELA bantah usaha lindungi ‘industri dosa’

BANGI, 30 Syawal 1442H, Jumaat – Pertubuhan-Pertubuhan Pembela Islam (PEMBELA) akan membantah sebarang usaha cuba melindungi ‘industri dosa’ membabitkan alkohol, arak dan perjudian di negara ini.

Naib Presiden PEMBELA, Ustaz Masridzi Sat berkata, pihaknya akan menentang sekiranya kerajaan terus bersubahat dengan golongan yang mempertahankan industri berkenaan.

Beliau berkata, pihaknya tidak berkompromi dengan industri dosa dan haram yang mengundang kepada bala Allah SWT.

“Industri haram dan berdosa mengundang kemurkaan tuhan kami, mengundang bala Allah ke negara kami.

“Kamu mengaut untung, kami umat Islam satu negara mendapat sengsara,” katanya dalam kenyataan, hari ini.

Ustaz Masridzi berkata demikian membidas kenyataan penganalisis ekonomi dan kewangan, Pankaj Kumar yang meminta kerajaan mencari jalan terbaik memastikan industri arak, rokok dan judi tidak terjejas teruk akibat pandemik COVID-19.

Pankaj berkata, industri berkenaan juga adalah antara penyumbang penting kepada ekonomi Malaysia.

Katanya, industri seperti alkohol, rokok dan perjudian sering menanggung kesan akibat ketidakjelasan polisi disebabkan tindakan segelintir yang mempolitikkan dan retorik yang tidak praktikal.


BN mampu pertahan DUN Pelangai

Oleh Ainul Illia Meor Suzurudin

BANGI, 10 Rabiulawal 1445H, Selasa – Walaupun Pilihan Raya Kecil (PRK) Dewan Undangan Negeri (DUN) Pelangai dilihat sengit, Barisan Nasional (BN) dijangka mampu mempertahankan kawasan tersebut berdasarkan beberapa faktor.

Antara faktor utamanya adalah kerana ia kubu kuat UMNO-BN sejak penubuhannya dan parti itu tidak pernah kalah di DUN tersebut.

Penganalisis politik, Shahbudin Embun berkata, bekas Menteri Besar Pahang, Datuk Seri Adnan Yaakob menang di kawasan tersebut sebanyak lapan penggal berturut-turut dan banyak menyumbang kemajuan di sana.

“Walaupun DUN Pelangai terletak di luar bandar namun dari segi infrastruktur, ianya adalah setanding dengan kawasan pinggir bandar.

“Allahyarham Datuk Seri Johari Harun juga telah berkhidmat dengan baik, sekali gus memberi keyakinan kepada pengundi supaya kemajuan yang dirasai sebelum ini diteruskan oleh wakil dari UMNO-BN,” katanya kepada Ismaweb.net.

Untuk rekod, DUN Pelangai mulai dijadikan kawasan DUN pada 1986 dan sejak itu ia diwakili wakil rakyat daripada Barisan Nasional-UMNO (BN-UMNO).

Allahyarham Johari yang juga anak jati Pelangai berjaya mengekalkan kerusi itu selepas Adnan untuk terus menjadi kubu kuat BN di Pahang.

Mengekalkan momentum itu, Shahbudin berkata, misi dan visi Menteri Besar Pahang, Datuk Seri Wan Rosdy Wan Ismail untuk kemakmuran rakyat dengan memperkenalkan Skim Tanah Rakyat (STR) untuk Generasi Baharu Felda dijangka bakal memberi nilai tambah kepada BN.

Dalam pada itu, Shahbudin berkata, PRK DUN Pelangai adalah penanda aras kerjasama antara parti-parti dalam kerajaan campuran yang memerintah di peringkat pusat dan negeri.

“Momentum kerjasama BN-Pakatan Harapan (PH) telah mula menampakkan hasilnya di PRK Parlimen Pulai dan DUN Simpang Jeram, baru-baru ini.

“Semangat kerjasama tersebut yang telah dapat diterima oleh ahli akar umbi adalah simbol kestabilan politik demi membawa negara terus maju ke hadapan,” katanya.

Keputusan PRK di Johor baru-baru ini menyaksikan PH mengekalkan status quo di kerusi Parlimen Pulai dan DUN Simpang Jeram selepas calon yang dipertaruhkan oleh parti itu menang di kedua-dua kerusi berkenaan dengan majoriti selesa, lapor media tempatan.

Suhaizan Kaiat dan Nazri Abdul Rahman, kedua-duanya daripada Amanah, menewaskan saingan masing-masing dalam pertandingan tiga penjuru dengan memperolehi 48,283 undi dengan 18,641 majoriti dan 13,844 undi dengan 3,514 majoriti.


Bekas menteri Indonesia dipenjara 12 tahun kerana terima rasuah

JAKARTA, 14 Muharram 1443H, Isnin – Bekas Menteri Hal Ehwal Sosial Indonesia, Juliari Batubara dijatuhi hukuman penjara 12 tahun selepas didapati bersalah mengambil rasuah menerusi pakej bantuan keluarga miskin yang terjejas akibat COVID-19.

Keputusan itu dibuat Mahkamah Rasuah Jakarta, hari ini (23 Ogos).

Seorang hakim mengatakan bahawa bekas ahli politik itu terbukti bersalah setelah menerima wang sogokan sebanyak 32.4 juta rupiah (AS$2.25 juta) berkaitan dengan perolehan barang untuk pakej bantuan sosial COVID-19.

Mahkamah mendapati ahli politik itu campur tangan dalam proses tender.

Berikutan itu, selain hukuman penjara, Juliari turut didenda 500 juta rupiah dan diperintahkan untuk membayar semula 14.5 juta rupiah daripada dana yang digelapkan dan digunakan untuk perbelanjaan peribadi.

Dalam keputusan, hakim mengatakan Juliari juga akan dilarang memegang jawatan awam selama empat tahun setelah menjalani hukuman penjara.

Terdahulu, Juliari telah menafikan dakwaan tersebut.

Peguamnya Maqdir Ismail menyifatkan tempoh hukuman penjara itu, yang mana setahun lebih lama daripada yang diminta oleh penyiasat, sebagai terlalu berat dan mengatakan mereka sedang mempertimbangkan untuk membuat rayuan.

Suruhanjaya Anti Rasuah (KPK) Indonesia menamakan Juliari sebagai suspek dalam kes itu pada Disember lalu bersama empat yang lain.

Ketika itu, penyiasat antirasuah menemui wang tunai lebih dari AS$1 juta yang dimasukkan ke dalam beg pakaian dan bekas lain, sehari sebelum bekas menteri itu menyerahkan diri.

Sebelum ini, Presiden Indonesia, Joko Widodo yang dipilih pada tahun 2014 berjanji untuk memerangi rasuah.

Beberapa ahli politik terkemuka telah dipenjara kerana rasuah semasa pemerintahannya, tetapi ada kebimbangan pengaruh agensi antirasuah semakin lemah.

Menurut badan pemerhati antarabangsa, Transparency International (TI), gejala rasuah yang semakin buruk menyebabkan Indonesia turun tiga mata pada indeks persepsi rasuah tahun lalu menjadi 102 dari 180 negara. – Agensi


Bapa tiri kanak-kanak mangsa dera pernah didakwa pukul isteri

MELAKA, 22 Jamadilakhir 1442H, Khamis – Bapa tiri kanak-kanak lelaki tujuh tahun yang ditemukan lemas di dalam tong air di rumahnya di Taman Krubong Jaya di sini, Jumaat lepas, pernah didakwa di Mahkamah Majistret atas kesalahan memukul isteri pada September tahun lepas.

Ketua Polis Melaka, Datuk Abdul Majid Mohd Ali yang mengesahkan perkara itu berkata, polis juga dalam proses melengkapkan kertas siasatan berhubung kes kanak-kanak malang itu dan memohon lanjutan perintah reman lelaki itu bersama isterinya, ibu kandung kanak-kanak itu, yang berakhir esok.

“Kita mengesahkan memang suaminya pernah didakwa memukul isteri dan pihak polis juga sedang melengkapkan kertas siasatan kes ini,” katanya pada sidang akhbar di Ibu Pejabat Polis Kontinjen (IPK) Melaka di sini, hari ini.

Pada 8 September tahun lepas media melaporkan, bapa tiri kanak-kanak tersebut mengaku tidak bersalah di Mahkamah Majistret di sini atas pertuduhan dengan sengaja menyebabkan kecederaan terhadap isterinya dengan cara memukul bahagian pipi kanan menggunakan tangan.

Kesalahan itu didakwa dilakukan di Taman Krubong Jaya, kira-kira 12.30 tengah malam pada 3 Sept 2020 dan dituduh mengikut Seksyen 323 Kanun Keseksaan kerana memukul yang dibaca bersama Seksyen 326A kanun sama.

Jumaat lepas, seorang kanak-kanak lelaki berusia tujuh tahun meninggal dunia dipercayai akibat didera ibu kandung dan bapa tirinya di Taman Krubong Jaya di sini.

Kanak-kanak malang itu didakwa lemas di dalam tong air di rumahnya dalam kejadian pada kira-kira 4 petang namun siasatan awal polis mendapati terdapat kecederaan fizikal pada badan mangsa.

Jenazah kanak-kanak itu selamat dikebumikan di Tanah Perkuburan Islam Padang Lebar, Simpang Bekoh, Jasin, kira-kira 12.40 tengah hari Isnin lepas. – Bernama


ISMA konsisten sedarkan masyarakat perkara ancam akidah

Oleh Siti Fatimah Ishak

BANGI, 4 Ramadan 1444H, Ahad – Gerakan Islam Ikatan Muslimin Malaysia (ISMA) komited untuk melahirkan ummah yang kuat pegangan agama, kesatuan ukhuwah Islamiyah dan penguasaan ilmu dan kemahiran.

Atas dasar itu, ISMA yang sudah 25 tahun ditubuhkan sejak 1997, akan meneruskan usaha dakwah kepada masyarakat bagi membangunkan ummah yang memahami Islam.

Presiden ISMA, Ustaz Shuhaib Ar-Rumy Selamat berkata, gerakan Islam itu sedar terlalu banyak perkara yang mengancam akidah umat Islam seperti tahyul, syirik, ajaran sesat, fahaman liberalisme dan pluralisme agama.

Agenda menyeleweng ini terus menular di kalangan masyarakat, bahkan dakyah songsang seperti lesbian, gay, biseksual dan transgender (LGBT) kini makin menjadi-jadi.

“Isu-isu semasa yang berbentuk provokasi kepada sensitiviti masyarakat Islam dan Melayu yang merupakan kaum majoriti di negara ini juga terus berlaku.

“Sebab itu, ISMA melihat akidah umat Islam mesti dipelihara kerana ianya Maqasid Syariah yang tertinggi iaitu memelihara agama.

“Apa sahaja perkara yang mendatangkan mudarat kepada akidah umat Islam perlu dihalang dengan penguatkuasaan undang-undang,” katanya kepada Ismaweb.net.

Pelbagai isu tercetus sejak kebelakangan ini yang dilihat seolah-olah mencabar kedudukan Islam sebagai Agama Persekutuan.

Antara isu kontroversi ialah Filem ‘Mentega Terbang’ yang didakwa seakan-akan mempersendakan Islam dan menyentuh sensitiviti umat Islam.

Filem indie tempatan yang ditayangkan menerusi platform penstriman video Viu itu mengundang kegusaran orang awam kerana beberapa babak yang didakwa bertentangan fahaman serta kepercayaan agama.

Kemudian timbul pula isu LGBT, apabila golongan songsang kelihatan ‘berani’ dengan muncul dalam perhimpunan Hari Wanita ‘Women’s March Malaysia 2023’ baru-baru ini.

Seterusnya, program ‘Jom Ziarah Gereja’ – kononnya mendedahkan belia Malaysia tentang budaya dan kepercayaan pelbagai bangsa, namun mendapat kritikan kerana dibimbangi menjadi normalisasi dan perancangan untuk merosakkan anak-anak muda.

Selain itu, penganjuran pertunjukan ‘Thai Hot Guy’ pada 30 Mac, telah dibatalkan selepas mendapat bantahan kerana mempromosi seks bebas. Ia didakwa bukan hanya mencemari kesucian bulan Ramadan, bahkan menjejaskan imej Malaysia sebagai model negara Islam.


Mari berpuasa di bulan Rejab

1. TIMBUL banyak persoalan mengenai hadis-hadis daif yang berlegar disekitar bulan Rejab. Al-Imam Ibn Hajar dan al-Imam al-Nawawi turut pernah menyuarakan tentang kewujudan lambakan hadis-hadis daif mengenai Rejab.

2. Walaupun begitu, ia tidak menghalang kita dari berpuasa dalam bulan Rejab. Sheikh Dr. Yusuf al-Qardawi menampilkan satu hadis yang menunjukkan keharusan berpuasa dalam bulan Rejab.

3. Hadis tersebut menceritakan dialog Rasulullah dengan Saidina Usamah dimana Usamah bertanya kepada Nabi mengapa Baginda banyak berpuasa dalam bulan Syaaban. Lalu Rasulullah menjawab:

ذَلِكَ شَهْرٌ يَغْفُلُ النَّاسُ عَنْهُ بَيْنَ رَجَبٍ وَرَمَضَانَ،

“Kerana bulan Syaban adalah bulan yang sering dilupakan oleh manusia berbanding bulan Rejab dan Ramadan.” (HR al-Nasa’i)

4. Ketika mengulas mengenai hadis ini, al-Imam al-Syaukani menyatakan bahawa, lafaz Rasulullah ini seakan menunjukkan keharusan berpuasa pada bulan Rejab. Ini kerana manusia sering mengagungkan bulan Rejab dan Ramadan. Mereka banyak berpuasa pada bulan Rejab dan Ramadan tetapi tidak pada bulan Sya’ban. Lalu al-Imam al-Syaukani berkata:

أَنَّ الْمُرَادَ أَنَّهُمْ يَغْفُلُونَ عَنْ تَعْظِيمِ شَعْبَانَ بِالصَّوْمِ كَمَا يُعَظِّمُونَ رَمَضَانَ وَرَجَبًا بِه

“Maksudnya disini ialah manusia banyak yang leka daripada memuliakan bulan Syaaban dengan berpuasa seperti mana mereka memuliakan bulan Rejab dan Ramadan dengan berpuasa. (Nayl al-Autar)

5. Pandangan yang sama dinyatakan oleh Darul Ifta Mesir (Majlis Fatwa Kebangsaan Mesir) yang menyatakan tiada masalah bagi umat Islam untuk meningkatkan amalan dan berpuasa dalam bulan Rejab. Kata mereka:

ولكن هذا لا يمنع من التزود بالعمل الصالح في هذا الشهر المعظم،

“(Benar terdapat hadis daif mengenai bulan Rejab) tetapi ia tidak menghalang kita daripada memperbanyakkan amal soleh dalam bulan yang dimuliakan ini.

6. Sebagai Muslim, kita hendaklah berhati-hati dalam menerima hadis yang tersebar dalam media sosial. Dalam masa yang sama, kita juga digalakkan untuk memperbanyakkan amalan kerana Allah.

Semoga Allah membimbing kita.

Dr Ahmad Sanusi Azmi
Setiausaha Majlis Ulama ISMA (MUIS)


Cinta Rasulullah ﷺ membawa ke syurga

SEORANG lelaki bertanya kepada Rasulullah ﷺ: Bilakah akan berlaku hari kiamat? Rasulullah ﷺ menjawab: Apakah yang telah engkau sediakan untuk hari kiamat? Lelaki itu menjawab: Aku tidak menyediakan apa-apa melainkan aku mencintai Allah dan RasulNya. Lalu Rasulullah ﷺ bersabda: (di akhirat kelak) “Engkau akan bersama dengan orang yang engkau cintai.”

2. Mendengarkan hadis ini, Saidina Anas berkata: “Aku tidak pernah berasa sangat gembira seperti gembiranya aku hari ini.” Aku sangat mencintai Rasulullah ﷺ, Abu Bakr dan Umar dan aku berharap akan dapat bersama mereka di akhirat kelak sekalipun aku tidak mempunyai amalan seperti mereka.”

3. Tanda cinta Rasulullah ﷺ adalah mengamalkan apa yang Baginda perintahkan dan meninggalkan setiap perkara yang Rasulullah ﷺ larang.

Salam Maulidur Rasul.

Dr Ahmad Sanusi Azmi


MB Kedah akan dikompaun langgar SOP

GEORGETOWN, 7 Zulhijjah 1442H, Sabtu – Notis kompaun akan dikeluarkan kepada Menteri Besar Kedah, Muhammad Sanusi Md Nor kerana melanggar prosedur operasi standard (SOP) ketika mengunjungi pusat jualan dan pameran kenderaan di Juru pada bulan Jun.

Ketua Polis Pulau Pinang, Datuk Mohd Shuhaily Mohd Zain berkata, arahan itu dikeluarkan oleh pejabat pendakwa raya negeri.

“Arahan itu akan disampaikan ke pejabat Menteri Besar tidak lama lagi dan keterangan lebih lanjut akan diberikan kemudian.

“Kenyataan rasmi akan dikeluarkan oleh ibu pejabat polis negeri setelah beliau menerima notis kompaun,” katanya, hari ini.

Siasatan dilakukan mengikut Seksyen 269 Kanun Keseksaan dan Peraturan 17 (1) Peraturan Pencegahan dan Pengendalian Penyakit Berjangkit (Langkah-langkah di Kawasan Berjangkit Tempatan) 2021.

Di bawah Seksyen 269, kesalahan itu boleh dihukum penjara hingga enam bulan atau denda, atau kedua-duanya.

Sebelum ini, tular di media sosial gambar dan video yang menunjukkan individu dipercayai Muhammad Sanusi memandu kereta pada 5 Jun, ketika negara berada dalam perintah sekatan pergerakan penuh atau untuk mengekang penyebaran COVID-19.


20,000 veteran belum berdaftar dengan JHEV ATM

KUANTAN, 21 Syaaban 1442H, Sabtu – Kira-kira 20,000 warga veteran Angkatan Tentera Malaysia (ATM) masih belum berdaftar dengan Jabatan Hal Ehwal Veteran (JHEV) ATM, kata Menteri Kanan (Kluster Keselamatan) Datuk Seri Ismail Sabri Yaakob.

Kegagalan golongan veteran ini membuat pendaftaran menurut Ismail Sabri, menyukarkan pihak ATM untuk menghulurkan bantuan yang diperuntukan kepada mereka.

“Justeru, saya telah minta persatuan veteran yang berada di setiap daerah mendapatkan golongan ini, kita nak tahu mereka masih ada atau sebaliknya. Setiap kali bantuan nak diberi itu masalahnya, kerana mereka tidak daftar dan kita tidak boleh nak sampaikan.

“Saya harap mereka ini daftar segera, antara faktor tidak mendaftar mungkin sebab duduk di luar bandar dan sebagainya, kami tidak ada maklumat mereka,” kata Menteri Pertahanan itu pada sidang media selepas menganugerahkan Pingat Jasa Malaysia, kepada 295 veteran Angkatan Tentera Malaysia (ATM) Pahang.

Selain itu Ismail Sabri berkata, Kementerian Pertahanan turut memperuntukan kuota sebanyak 30 peratus kepada anak termasuk cucu veteran ATM untuk belajar di Maktab Rendah Sains Mara (MRSM) ATM Bera, dekat sini, dengan permohonan boleh dilakukan kini.

Dalam perkembangan lain, beliau berkata keputusan rentas negeri untuk Aidilfitri masih belum diputuskan dan segala keputusan dibuat bergantung kepada nasihat Kementerian Kesihatan (KKM), yang melakukan kajian terhadap kebolehjangkitan.

“Tunggu dulu, kita akan bincang lagi kerana kes di beberapa negeri diisytihar kawasan Perintah Kawalan Pergerakan Bersyarat (PKPB), masih tidak banyak berubah antaranya di Selangor, Sarawak dan Pulau Pinang. Jika KKM kata stabil dan boleh rentas, kebenaran akan diberikan.

“Sama juga mengenai cadangan yang membolehkan penerima dua dos vaksin boleh rentas negeri, kita belum putuskan dan akan bincang,” katanya.

Ditanya mengenai kenyataan Presiden PAS Datuk Seri Abdul Hadi Awang, yang dilaporkan media seolah-olah memberi bayangan akan meninggalkan MN, Ismail Sabri yang juga Naib Presiden UMNO berkata segala isu mengenai PAS dan UMNO akan dibincangkan dalam mesyuarat Muafakat Nasional(MN).

“Kita akan bincang pelbagai isu melalui mesyuarat yang diadakan dua minggu sekali, lepas itu boleh buat kenyataan, kadang-kadang kita pun tidak tahu mungkin beliau cakap lain tapi dalam segi penulisan berbeza dengan apa dikatakan,” katanya.

Media melaporkan Abdul Hadi memberi bayangan akan meninggalkan MN, kerana mendakwa ia sudah menyeleweng dari matlamat asas dan meminta semua menyertai Perikatan Nasional.

Terdahulu Ismail Sabri dalam ucapannya berkata, setakat ini seramai 28,971 warga veteran telah menerima Pingat Jasa Malaysia, manakala veteran yang layak dan belum lagi dianugerahkan akan dijadualkan menerimanya pada masa akan datang. – Bernama


JAWI lancar stesen radio dalam talian

PUTRAJAYA, 29 Rabiulakhir 1442H, Selasa – Jabatan Agama Islam Wilayah Persekutuan (Jawi) melancarkan sebuah stesen radionya sendiri yang dikenali sebagai Radio JAWI.

Dalam laman Facebooknya, jabatan itu menjelaskan, Radio JAWI merupakan salah satu inisiatif Pelan Pengimarahan Masjid-Masjid Wilayah Persekutuan tahun 2020 hingga 2024 di dalam teras dakwah.

“Tujuannya ialah menginovasikan sistem penyampaian dakwah melalui media interaktif.

“Ia meliputi inovasi penyampaian pelbagai program kepada semua peringkat golongan sasar secara lebih berkesan dilaksanakan Bahagian Pengurusan Dakwah Jawi,” katanya.

Bagi peringkat permulaan, siaran radio dalam talian ini akan beroperasi selama satu jam menerusi laman Facebook Radio JAWI dari jam 10 pagi pada setiap hari Rabu dan Jumaat dikendalikan oleh juruhebah DJ Kaaff, lapor Utusan.

Terdapat tiga segmen yang akan disiarkan iaitu Jawikan Jiwaku, Selamat Pagi Warga Jawi dan Apa Cerita Warga Wilayah?

Sesi percubaan siaran itu berjaya dilakukan pada 12 Disember lalu bagi menguji tahap kualiti audio dan visual sebelum ia ke udara pada 1 Jamadil Awal 1442 Hijrah atau 16 Disember ini.


DAP, MCA cuba buktikan negara mana laksana vernakular!

BANGI, 22 Muharram 1442H, Khamis – Biar pun Malaysia sudah 63 tahun mencapai kemerdekaan, namun usaha mewujudkan sistem pendidikan satu aliran masih gagal dicapai.

Bukan sahaja ia sukar untuk dihapuskan secara berperingkat, bahkan kerajaan juga seolah-olah ‘tunduk’ dengan pelbagai tuntutan daripada pejuang vernakular sehingga bilangannya semakin bertambah dan kewujudannya seperti diperkasakan.

Gerakan Pengundi Sedar (GPS) mendakwa, kaum Cina di negara ini terlalu berlebihan menuntut perkara yang bukan hak mereka di dalam Perlembagaan.

“Kemudian dimomokkan kepada dunia luar bahawa Malaysia adalah negara rasis dan tidak bertoleransi.

“Cuba tanya DAP dan MCA, namakan lima negara mana yang membenarkan sekolah vernakular Cina dibangunkan selain Malaysia,” katanya GPS dalam kenyataan di Facebook, hari ini.

Sebelum ini, beberapa pihak termasuk Ikatan Guru-Guru Muslim Malaysia (iGuru) dan Ikatan Muslimin Malaysia (ISMA) memfailkan saman berkaitan keabsahan sekolah vernakular.

Selain itu, Gabungan Pelajar Melayu Semenanjung (GPMS) dan Majlis Pembangunan Pendidikan Islam Malaysia juga memfailkan writ saman bagi mendapatkan pengisytiharan bahawa kewujudan sekolah jenis kebangsaan Cina dan Tamil adalah bercanggah Perlembagaan Persekutuan.

Sehingga kini, kerajaan menerusi Perdana Menteri, Tan Sri Muhyiddin Yassin belum mengeluarkan sebarang kenyataan terhadap desakan menghapuskan sekolah vernakular.

Bagaimanapun, Menteri Perpaduan Negara, Datuk Halimah Sadiquee bulan lalu memberi jaminan bahawa kerajaan tidak akan memansuhkan sekolah vernakular, kononnya demi mewujudkan perpaduan dalam masyarakat.